Sultan Pahang angkat sumpah Yang di-Pertuan Agong ke-16

KUALA LUMPUR – Sultan Pahang, Al-Sultan Abdullah Ri’ayatuddin Al-Mustafa Billah Shah melafaz sumpah memegang jawatan sebagai Yang di-Pertuan Agong ke-16 dalam upacara penuh adat istiadat di Istana Negara, hari ini.

Istiadat di Balairung Seri itu diadakan dalam
mesyuarat Majlis Raja-Raja ke-252 yang dipengerusikan oleh Sultan Selangor
Sultan Sharafuddin Idris Shah.

Al-Sultan Abdullah, 59
tahun melafaz dan menandatangani surat sumpah jawatan di hadapan sembilan  Raja-raja Melayu dari Negeri Sembilan,
Selangor, Perlis, Terengganu, Kedah, Johor, Kelantan dan Pahang yang diwakili
Pemangku Raja serta Yang Dipertua Negeri Melaka, Pulau Pinang, Sabah, Sarawak
selain dif-dif kenamaan yang mewakili badan eksekutif, perundangan dan
kehakiman

Turut melafaz sumpah
memegang jawatan ialah Sultan Perak Sultan Nazrin Shah sebagai Timbalan Yang
di-Pertuan Agong.

Surat Sumpah jawatan
itu kemudiannya ditandatangani oleh Sultan Terengganu, Sultan Mizan Zainal
Abidin dan Raja Perlis Tuanku Syed Sirajuddin Putra Jamalullail sebagai saksi.

Baginda berdua
dipilih oleh Raja-Raja Melayu pada Mesyuarat Majlis Raja-Raja ke-251 (Khas) di
Istana Negara pada 24 Januari lalu bagi tempoh lima tahun bermula hari ini.

Terdahulu, Al-Sultan Abdullah bersama Raja Permaisuri Agong, Tunku Azizah Maimunah Iskandariah tiba di Dataran Parlimen dengan  diiringi kenderaan pengiring diraja. Al-Sultan Abdullah menerima Kawalan Kehormatan Darjat oleh Batalion Pertama Rejimen Renjer Diraja.

Baginda tiba di Kompleks Bunga raya, Lapangan Terbang Antarabangsa Kuala Lumpur KLIA jam 9.10 pagi menerusi pesawat khas yang diterbangkan dari Pengkalan Tentera Udara Kuantan.

Al-Sultan Abdullah menggantikan Sultan Muhammad V,
yang meletak jawatan sebagai Yang di-Pertuan Agong ke-15 pada 6 Januari lalu, selepas
memegang tampuk pemerintahan negara sejak 13 Disember 2016.

Pemilihan itu berdasarkan sistem penggiliran
sebagaimana tradisi sebelum ini dan Malaysia muncul satu-satunya negara dari 43
negara Raja Berpelembagaan yang mengamalkan sistem penggiliran berkenaan.


CEMBURU DISYAKI MOTIF WANITA HAMIL DITEMBAK

MACHANG: Polis mengesyaki cemburu antara motif seorang wanita hamil ditemukan mati dengan kesan tembakan pada perut di dalam sebuah kereta di tepi jalan Kampung Repek, Pasir Mas, dekat sini petang semalam.

Pemangku Ketua Polis Kelantan Datuk Muhamad Zaki Harun berkata bagaimanapun polis akan melakukan siasatan menyeluruh dalam kes tersebut bagi menentukan motif sebenar.

Muhamad Zaki berkata mangsa kemungkinan ditembak menggunakan pistol separa automatik .38 berikutan penemuan kelongsong peluru.

“Polis akan melakukan siasatan secara menyeluruh walaupun ada pelbagai motif yang diperkatakan.

“Selain itu polis juga akan mendapatkan keterangan daripada saksi-saksi agar apa yang kita jangkakan itu adalah tepat. Pada masa sama polis juga meminta orang ramai agar tidak membuat sebarang spekulasi sehingga selesai siasatan,” katanya.

Beliau berkata demikian kepada pemberita selepas Majlis Serah Terima Tugas Ketua Polis Daerah Machang di IPD Machang di sini, hari ini yang menyaksikan Ketua Polis Daerah Machang Supt Mohd Rosli Mat menyerahkan jawatan kepada pemangkunya DSP Mohd Zahir Abdullah.

Semalam, Emirah Mazlan, 26, ditemukan mati dengan kesan tembakan di bahagian perut dan akibat tembakan tersebut, bayi di dalam kandungan mangsa yang berusia tujuh bulan turut meninggal dunia.

Mengulas lanjut, Muhamad Zaki berkata polis juga sedang menyiasat kemungkinan mangsa ditembak di lokasi lain sebelum memandu kereta ke lokasi mayatnya ditemukan kerana jarak rumahnya adalah sejauh 15 kilometer.

Beliau berkata susulan kejadian itu seorang lelaki berusia 40 tahun yang mempunyai hubungan dengan mangsa ditahan reman sehingga 9 Jun bagi membantu siasatan. – AlHijrah Online


KISWAH KAABAH DINAIKKAN TIGA METER SEBAGAI PERSIAPAN MUSIM HAJI

RIYADH: Selaras dengan tradisi, bahagian bawah kiswah, kain hitam yang menutupi Kaabah di Makkah dinaikkan kira-kira tiga meter dan kawasan di bawahnya ditutup dengan kain kapas putih.

Menurut laporan Saudi Press Agency, prosedur yang sama diulang setiap tahun sebelum musim haji untuk melindungi kiswah kerana sesetengah jemaah menyentuhnya ketika mengelilingi Kaabah.

Presiden Umum untuk Hal Ehwal Dua Masjid Suci Dr Abdulrahman Al-Sudais, hadir ketika proses kiswah dinaikkan pada Sabtu.

Penolong Presiden Umum Hal Ehwal Kompleks Raja Abdulaziz untuk Kaabah Kiswa, Pameran, Kejuruteraan, Teknikal dan Hal Ehwal Operasi, Sultan Al- Qurashi berkata menaikkan bahagian bawah kiswah berfungsi untuk memelihara kebersihannya, integritinya serta mencegah gangguan.

Beliau berkata ia juga bagi mencegah beberapa amalan jemaah haji berdasarkan kepercayaan karut.

Setiap tahun, pada hari kesembilan bulan Islam Zulhijjah, kain sutera hitam ditanggalkan dan disarungkan kiswah baharu. –AlHijrah Online


MAHKAMAH KELUARKAN WARAN TANGKAP TERHADAP SAJAT

KUALA LUMPUR: Mahkamah Tinggi Syariah Shah Alam hari ini mengeluarkan waran tangkap terhadap usahawan kosmetik, Muhammad Sajjad Kamaruz Zaman atau lebih dikenali sebagai Nur Sajat.

Ia selepas individu tersebut gagal hadir pada prosiding kes berpakaian wanita tiga tahun lalu.

Waran tangkap dikeluarkan Hakim Syarie, Mohammad Khalid Shaee @ Shaii.

Menurut laporan, prosiding untuk sebutan semula kes tersebut dijadual jam 9 pagi tadi, namun Muhammad Sajjad tidak kelihatan.

Peguamnya Zuri Zabuddin Budiman berkata anak guamnya akan diwajibkan hadir prosiding pada tarikh baharu kelak.

Pada 6 Januari lalu, Muhammad Sajjad mengaku tidak bersalah di Mahkamah Tinggi Syariah di sini atas tuduhan sebagai seorang lelaki berpakaian menyerupai wanita pada 2018 lalu.

Sebelum itu satu rakaman video tular di laman sosial, memaparkan Sajat menangis dalam keadaan bergari. – AlHijrah Online


BEKAS GURU SEKOLAH RENDAH CABUL, LIWAT REMAJA LELAKI KEKAL DIPENJARA 14 TAHUN

PUTRAJAYA: Mahkamah Rayuan hari ini mengekalkan hukuman penjara 14 tahun terhadap seorang bekas guru sekolah rendah kerana kesalahan mencabul dan meliwat seorang remaja lelaki.

Panel tiga hakim diketuai Hakim Datuk Hadhariah Syed Ismail, Datuk Che Mohd Ruzima Ghazali dan Datuk Lim Chong Fong, sebulat suara, menolak rayuan Mohamad Shafie Abdul Rani, 53, kerana sabitan atas kesalahan tersebut adalah selamat.

Dalam menyampaikan keputusan itu, Hakim Hadhariah berkata hakim perbicaraan di Mahkamah Sesyen dan Mahkamah Tinggi tidak melakukan sebarang kesilapan dalam fakta dan undang-undang dalam mendapati perayu bersalah seperti pertuduhan.

Mohamad Shafie disabitkan kesalahan dan dijatuhi hukuman penjara enam tahun oleh Mahkamah Sesyen pada 27 Julai 2021 atas tiga pertuduhan mencabul mangsa ketika berusia 11 tahun di dalam bilik sebuah sekolah dan di pusat latihan guru di kawasan itu, daerah Hilir Perak, pada tahun 2012 dan 2013.

Dia juga didapati bersalah dan dijatuhi hukuman penjara lapan tahun oleh Mahkamah Sesyen atas kesalahan meliwat mangsa yang sama pada ketika itu berumur 17 tahun di sebuah rumah di Langkap, daerah Hilir Perak, pada Disember 2018.

Mohamed Shafie diperintah menjalani hukuman penjara secara berasingan dari tarikh ditangkap pada 8 Feb 2021 dan diletakkan di bawah pengawasan polis selama dua tahun selepas itu.

Mahkamah Tinggi menolak rayuannya terhadap sabitan dan hukuman penjara pada 26 Mei tahun lepas.

Perayu diwakili peguam Amir Khusyairi Mohamad Tanusi manakala pendakwaan dikendalikan Timbalan Pendakwa Raya, Mohd Fuad Abdul Aziz. –AlHijrah Online


ARAB SAUDI PERLUAS MECCA ROUTE KE ENAM NEGARA LAIN HASIL KEJAYAAN DI MALAYSIA – MOHD NA’IM

SEPANG: Kejayaan projek perintis “Mecca Route” yang dimulakan oleh kerajaan Arab Saudi di Malaysia pada 2017 membolehkan program itu diperluas ke enam negara lain, kata Menteri di Jabatan Perdana Menteri (Hal Ehwal Agama) Senator Datuk Dr Mohd Na’im Mokhtar.

Beliau berkata program yang bertujuan memudah dan mempercepatkan urusan perjalanan jemaah haji itu kini turut dilaksanakan di Maghribi, Indonesia, Pakistan, Bangladesh, Ivory Coast dan Turkiye.

Ketika meninjau kaunter “Mecca Route” di Lapangan Terbang Antarabangsa Kuala Lumpur (KLIA) di sini hari ini, Mohd Na’im berkata melalui program itu, pegawai imigresen Arab Saudi yang berada di KLIA akan memeriksa pasport jemaah haji tanpa perlu lagi menunggu proses imigresen dan kastam apabila tiba di negara itu.

“Dahulu, bakal haji terpaksa menunggu sekitar empat hingga lima jam di imigresen, tetapi dengan adanya “Mecca Route” ini, seramai kira-kira 55 pegawai kerajaan Arab Saudi yang ditempatkan di sini selama sebulan untuk memudahkan perjalanan bakal haji.

“Selepas melepasi Imigresen Malaysia, mereka terus bergerak ke sini (kaunter Mecca Route) dan terus mendaftar dengan passport mereka, dalam kurang seminit sudah selesai,” katanya.

Mohd Na’im turut mengucapkan penghargaan kepada kerajaan Arab Saudi dan Raja Salman Abdul Aziz Al-Saud kerana meneruskan program Mecca Route di Malaysia.

Sementara itu, Duta Arab Saudi ke Malaysia, Mesaad Ibrahim Abdullah Al Sulaim, mengucapkan terima kasih kepada kerajaan Malaysia atas kerjasama menjayakan program berkenaan.

“Dengan kerjasama yang mantap ini, memudahkan program Mecca Route demi kemudahan dan kebajikan bakal haji,” katanya sambil mendoakan bakal haji Malaysia memperoleh haji yang mabrur.–AlHijrah Online


AGONG, RAJA PERMAISURI BERANGKAT KE U.K., HADIR PERTABALAN RAJA CHARLES III

PUTRAJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan mengadakan Lawatan Khas ke London, United Kingdom bermula dari 3 hingga 14 Mei 2023.

Baginda berdua telah dijemput oleh Baginda Raja Charles III untuk menghadiri upacara pertabalan di Westminster Abbey pada 6 Mei 2023.

Seri Paduka Baginda berdua juga berkenan untuk menghadiri Majlis Resepsi dihoskan oleh Raja Charles III di Istana Buckingham pada 5 Mei 2023.

Memetik kenyataan Wisma Putra hari ini, Lawatan Khas pemerintah negara ini adalah amat signifikan di dalam konteks menyatukan hubungan sedia ada dan akrab yang dikongsi di antara Malaysia dan UK, terutamanya di antara institusi diraja kedua-dua negara serta ikatan dalam Komanwel.

“Lawatan Khas ini turut menzahirkan kepentingan hubungan erat di antara kedua-dua negara bekerjasama dalam pelbagai bidang yang disokong di peringkat pemerintahan tertinggi negara.” -Alhijrah Online


PERMOHONAN PERMIT IKTIKAF RAMADAN DI MASJIDIL HARAM, MASJID NABAWI DIBUKA

KUALA LUMPUR: Jemaah Umrah seluruh dunia, termasuk warga Malaysia yang kini berada di Arab Saudi sudah boleh mula menempah slot Iktikaf Ramadan 1443H di Masjidil Haram, Mekah dan Masjid Nabawi, Madinah bermula Isnin 25 Syaaban (28 Mac) sehingga 10 Ramadan (12 April).

Slot Iktikaf Ramadan 1443H akan dibuka untuk tempoh 12 hari bermula 19 hingga 30 Ramadan (21 April-2 Mei), lapor akhbar tempatan Saudi ‘Mojaznews’ memetik sumber Agensi Pengurusan Masjid Nabawi, sebuah agensi di bawah Jabatan Tertinggi Hal Ehwal Masjidil Haram dan Masjidi Nabawi.

Menurut beliau, jemaah yang berjaya membuat tempahan boleh mengambil permit mereka di kaunter khas yang akan dibuka di kedua-dua Masjid Suci berkenaan dari 16 hingga 19 Ramadan (18-21 April).

Namun, perlu diingatkan pautan berkenaan hanya boleh diakses oleh jemaah yang kini berada di Arab Saudi sahaja.

Jemaah juga diingatkan agar sentiasa mematuhi syarat dan protokol kesihatan selain menjaga tata susila yang ditetapkan dalam portal berkenaan, yang antara lain mewajibkan jemaah membawa sejadah sendiri dan hanya dua pakaian Ihram.—AlHijrah Online


LELAKI OKU JADI MANGSA LIWAT DALAM KEBUN SAYUR

BATU GAJAH: Seorang lelaki kurang upaya (OKU) menjadi mangsa liwat dalam kejadian di kebun sayur di kawasan sekitar Batu Gajah, pada Sabtu lalu.

Ketua Polis Daerah Batu Gajah ACP Mohamad Roy Suhaimi Sarif berkata, mangsa berusia 28 tahun yang mengalami lemah intelektual dipaksa melakukan persetubuhan luar tabii dalam sebuah pondok di kawasan berkenaan kira-kira jam 3.30 petang.

Suspek yang merupakan kenalan mangsa difahamkan telah menawarkan dirinya untuk menghantar mangsa pulang ke rumah sebelum membawanya ke tempat kejadian.

“Polis menerima laporan kejadian itu jam 4.32 petang pada Ahad.

“Bertindak atas maklumat, Bahagian Siasatan Jenayah Ibu Pejabat Polis Daerah (IPD) Batu Gajah berjaya melakukan penangkapan terhadap suspek semalam (Isnin) untuk siasatan lanjut,” katanya dalam satu kenyataan hari ini.

Katanya polis berjaya menahan suspek kira-kira jam 11.30 pagi selain turut merampas sebuah kereta dan telefon bimbit.

Menurutnya, suspek berusia 36 tahun dan tidak bekerja telah direman selama lima hari sehingga 6 Mei bagi siasatan di bawah Seksyen 377B Kanun Keseksaan.

“Orang ramai yang mempunyai maklumat diminta menghubungi polis atau pegawai penyiasat, Inspektor Nurhidayah Omar di talian 013-3976564 untuk membantu siasatan,” katanya.—AlHijrah Online


JAIS MINTA PEMILIK AKAUN FACEBOOK PAKEJ TAUBAT RM20 TARIK BALIK IKLAN

SHAH ALAM:  Jabatan Agama Islam Selangor (JAIS) telah meminta pemilik akaun Facebook yang memuat naik poster pakej taubat dengan bayaran RM20 supaya menarik balik poster berkenaan, kata Pengarah JAIS Datuk Mohd Shahzihan Ahmad.

Beliau berkata pihaknya telah menghubungi pemilik akaun media sosial itu dan individu terbabit mengakui kesilapannya itu.

“JAIS telah menyiasat perkara ini dan mendapati pemilik akaun Facebook itu telah memuat naik poster tersebut pada 26 Jun 2021. Pemilik akaun Facebook itu telah dihubungi oleh JAIS dan mengakui kesilapan serta telah diminta untuk menarik balik poster kempen wakaf al-Quran tersebut,” katanya dalam kenyataan hari ini.

Mohd Shahzihan berkata ini kerana perkara tersebut adalah sesuatu yang mengelirukan dan memberi gambaran bahawa mana-mana orang Islam yang hendak bertaubat boleh membayar RM20 kepada mana-mana orang atau pihak, sedangkan perkara ini bercanggah dengan cara bertaubat yang dianjurkan oleh syarak.

“Taubat adalah perbuatan hamba kepada Allah SWT memohon keampunan akibat perbuatan dosa yang dilakukan. Sifat Allah SWT yang Maha Pengampun tidak memerlukan orang tengah atau perantara atau nilai wang tertentu bagi taubat diterima,” katanya.

Justeru, beliau berkata JAIS juga mengingatkan kepada umat Islam, khususnya di Selangor agar berhati-hati memberi ungkapan-ungkapan dan penataan bahasa mengenai prinsip-prinsip agama.

“Sebarang kesilapan atau kekhilafan akan menyebabkan timbul kekeliruan tentang prinsip, menjadikan keadaan yang cemas, membuka ruang fitnah kepada agama dan umat Islam,” katanya.

Beliau berkata di Selangor, perbuatan atau dakwaan seumpama itu adalah satu kesalahan yang boleh disiasat mengikut Seksyen 8, Enakmen Jenayah Syariah Negeri Selangor No.9 Tahun 1995 dan jika sabit kesalahan boleh didenda tidak melebihi RM5,000 atau dipenjarakan selama tempoh tidak melebihi tiga tahun atau kedua-duanya.

Menteri di Jabatan Perdana Menteri (Hal Ehwal Agama) Datuk Idris Ahmad sebelum ini meminta Jabatan Agama Islam negeri-negeri untuk menyiasat kemunculan laman sosial yang memaparkan pakej taubat dengan bayaran RM20. —AlHijrah Online


SAMBUTAN HARI LAHIR JADI KENANGAN TERAKHIR BERSAMA CUCU

KUALA LUMPUR: Sambutan hari lahir bersama cucu menjadi kenangan terakhir buat Lokman Marni apabila dua cucunya maut dalam kebakaran di sebuah rumah teres di Kampung Simpang Tiga, Gombak, awal pagi tadi.

Lokman, 57, berkata Nur Syaza Alfisya Muhammad Faizan, 10, dan adiknya, Muhammad Al Qayyum Muhammad Faizan, 7, hadir majlis hari lahirnya di Sabak Bernam, Selangor pada 26 Dis lepas.

“Itu kali terakhir saya berjumpa dengan mereka. Mereka berkelakuan seperti biasa serta tidak menunjukkan sebarang perubahan ketika itu,” katanya ketika ditemui di lokasi kejadian.

Lokman berkata dia dimaklumkan mengenai kejadian kebakaran itu oleh anak perempuannya pada 4 pagi tadi.

Menurutnya dia kemudian bergegas ke lokasi sebelum bertemu anaknya yang berada dalam keadaan tidak bermaya kerana terlalu sedih dengan insiden itu.

“Anak saya sedang sarat mengandung anak ketiga tidak dapat masuk ke dalam rumah…dia cedera di kaki kerana terkena kaca dan kemudian dibawa ambulans ke Hospital Selayang untuk rawatan,” katanya.

Lokman berkata ketika kejadian, anaknya yang berusia 28 tahun dan suami, 30 tahun, keluar makan kira-kira 3 pagi dan meninggalkan dua anak mereka di dalam rumah.

Katanya, cucu perempuannya mempunyai penyakit asma dan kedua-duanya disifatkan sebagai manja dalam kalangan ahli keluarga.

Dalam kejadian awal pagi tadi, Nur Syaza Alfisya dan Muhammad Al Qayyum ditemukan  rentung di sebuah bilik dan dipercayai terperangkap ketika kejadian.

Pengarah Jabatan Bomba dan Penyelamat Malaysia Selangor Datuk Norazam Khamis berkata bomba menerima panggilan kecemasan pada 3.54 pagi sebelum 22 anggota dari Balai Bomba dan Penyelamat Selayang dan Rawang serta Pasukan Bomba Sukarela Gombak ke lokasi kejadian.

Kebakaran itu melibatkan kemusnahan dianggarkan kira-kira 70 peratus daripada keseluruhan rumah dan mayat kedua-dua mangsa dibawa keluar pada 4.43 pagi tadi sebelum dihantar ke Hospital Selayang untuk proses bedah siasat. — AlHijrah Online


SEORANG REMAJA PALESTIN MAUT DITEMBAK TENTERA ISRAEL

NABLUS: Seorang remaja Palestin maut selepas ditembak Tentera Israel semalam dalam satu pertempuran di Tebing Barat yang dijajah.

Kematian Mohammad Said Hamayel, 15, akibat pertempuran tersebut disahkan Kementerian Kesihatan Palestin.

Pertempuran di Beita, Selatan Nablus itu berlaku ekoran penunjuk perasaan yang terdiri daripada rakyat Palestin membantah pembinaan penempatan Israel di kawasan berkenaan.

Enam individu turut dilapor cedera dalam pertempuran tersebut akibat terkena peluru hidup.

Kematian Mohammad Said berlaku sehari selepas tiga rakyat Palestin dibunuh oleh pasukah khas Zionis dalam misi menangkap suspek ‘pengganas’ di Tebing Barat.

Keganasan di Tebing Barat meningkat sejak Mei lalu dengan sekurang-kurangnya 30 rakyat Palestin telah terbunuh. — AlHijrah Online / AFP


Pelarian Rohingya lari dari India menuju Bangladesh

DHAKA, 9 Januari – Puluhan Muslim
Rohingya dilaporkan menyeberangi sempadan menuju ke Bangladesh dari India sejak
beberapa hari lalu, ketika New Delhi berdepan kecaman kerana mengusir minoriti
terbabit ke Myanmar.

Minggu lalu, India menyerahkan
lima anggota keluarga Rohingya kepada pihak berkuasa Myanmar walaupun terdapat
ancaman genosid ke atas pelarian berkenaan oleh tentera rejim Myanmar. India,
yang bukan penandatangan kepada Konvensyen Pelarian PBB, menahan 23 etnik
Rohingya pada 2018, paling ramai sejak beberapa tahun lalu, ketika penganut
tegar Hindu menggesa etnik minoriti itu diusir.

Sinar Online melaporkan bahawa pegawai
sempadan Bangladesh berkata, puluhan Rohingya ditahan ketika menyeberang dari
India menuju Bangladesh sejak minggu lalu, ekoran kebimbangan diusir pulang ke
Myanmar. Mereka yang ditahan kemudian dihantar ke kem pelarian di selatan
negara itu di mana satu juta etnik berkenaan hidup dalam kedaifan. “Mereka
memberitahu kami, mereka panik selepas India mula menahan pelarian Rohingya dan
mengusir mereka ke Myanmar,” kata seorang pegawai polis, Shahjahan Kabir di
bandar sempadan timur Bangladesh di Brahmanpara. Beliau memaklumkan AFP, 17
etnik Rohingya ditahan Khamis lalu selepas menyeberang masuk ke Bangladesh,
diikuti 31 lagi di pintu sempadan berasingan. Kebanyakannya tinggal di India
sehingga selama enam tahun, tambah Kabir. Di Cox’s Bazar, daerah sempadan di
mana kira-kira 720,000 Rohingya mendapatkan perlindungan daripada tindakan
keras tentera Myanmar Ogos 2017, pihak berkuasa tempatan berkata,
sekurang-kurangnya 57 etnik itu tiba sejak beberapa hari lalu.


KLUSTER TARAWIH: PATUH S.O.P. SEMASA BERIBADAH DALAM RAMADAN

ALOR SETAR: Kedah akan menarik balik kebenaran menunaikan solat sunat tarawih di masjid dan surau di seluruh negeri jika kes positif COVID-19 kembali meningkat.

Pengerusi Jawatankuasa Agama Negeri, Datuk Najmi Ahmad berkata, sebab utama peningkatan kes positif adalah berpunca kegagalan kawalan kendiri yang tidak mematuhi prosedur operasi standard (SOP).

Jelasnya, di samping kebenaran bagi menunaikan solat sunat tarawih di masjid dan surau, jemaah seharusnya bertanggungjawab menjaga S.O.P. bagi memastikan tiada berlakunya penyebaran jangkitan tersebut semasa beribadah.

Najmi Ahmad mengulas berdasarkan pengalamannya menunaikan solat Jumaat yang menyaksikan jemaah tidak mematuhi sepenuhnya S.O.P. ketika berada dalam kawasan masjid, seperti tidak memakai pelitup muka dengan betul serta keluar dari saf serentak tanpa menjaga jarak.

Jelasnya, Kementerian Kesihatan (KKM) telah menetapkan garis panduan yang jelas berkaitan pelaksanaan solat berjemaah di masjid.

“Peraturan sudah dikeluarkan daripada pejabat agama, dan akan ada perbezaan mengikut zon-zon di setiap kawasan, yang berpandukan Majlis Keselamatan Negara (MKN),” katanya.

Najmi Ahmad menegaskan bahawa kepatuhan SOP adalah penting demi memastikan tiada kluster solat tarawih muncul.—AlHijrah Online


Rejim Zionis, pelampau Yahudi biadab!

BAITULMAQDIS – Pertempuran ganas tercetus antara penduduk Palestin dan pihak berkuasa rejim Zionis di pekarangan Masjid al-Aqsa ketika sekumpulan pelampau Yahudi bertindak biadab menceroboh masuk Haram al-Sharif semalam.

Sinar Harian memetik laporan berita Anadolu yang menyebutkan polis Israel membenarkan lebih 400 pelampau Yahudi memasuki kawasan itu sebagai langkah provokasi bertepatan dengan ulang tahun pencerobohan Israel ke atas Baitulmaqdis selepas Perang Enam Hari 1967.

Insiden pertempuran tercetus selepas ratusan jemaah melaungkan kalimah ‘Allahuakbar’ sebagai membantah perbuatan biadab mereka yang mencemari kesucian masjid yang menjadi kiblat pertama orang Islam itu.

Polis Israel kemudiannya menyerang beberapa jemaah Palestin termasuk pengawal al-Aqsa yang cuba menghalang langkah provokatif kumpulan pelampau Yahudi tersebut.

“Mereka turut melepaskan gas pemedih mata dan bertindak mengusir para jemaah ke pintu masuk bahagian selatan al-Aqsa. Beberapa orang dilaporkan cedera dan diberkas rejim Zionis,” lapor Anadolu lagi.

Difahamkan, ia adalah pertama kali dalam tempoh tiga dekad pelampau Yahudi dibenarkan memasuki pekarangan al-Aqsa pada minggu akhir Ramadan.

Pada 1988, pekarangan al-Aqsa ditutup kepada pelampau Yahudi selepas ulang tahun pendudukan Israel itu turut jatuh pada minggu akhir Ramadan.


KEKURANGAN BEKALAN TELUR SEMAKIN PULIH

PUTRAJAYA: Kekurangan bekalan telur di pasaran negara ini semakin pulih susulan langkah sementara yang diambil kerajaan membenarkan telur diimport, kata Menteri Pertanian dan Keterjaminan Makanan Mohamad Sabu.

Beliau berkata ini terbukti apabila data daripada Jabatan Veterinar menunjukkan kekurangan telur pada Disember lepas hanyalah sebanyak sejuta, berbanding situasi kekurangan kritikal sebelum itu iaitu November sebanyak 157 juta dan 118 juta pada Oktober.

“Saya melapor diri di MAFS (Pertanian dan Keterjaminan Makanan) pada 5 Dis lepas. Selepas mendengar taklimat tentang situasi semasa bekalan telur, saya bersama pengurusan tertnggi MAFS bertemu beberapa pengeluar utama telur untuk mencari jalan penyelesaian terbaik supaya bekalan dapat dipulihkan.

“Data yang saya peroleh daripada Jabatan Veterinar menunjukkan kekurangan telur agak kritikal pada Oktober dan November 2022. Alhamdulillah, sekarang bekalan ayam dan telur sudah mula pulih, insya-Allah akan kembali stabil tidak lama lagi,” katanya dalam kenyataan hari ini.

Disember lepas, kerajaan membenarkan kemasukan telur ayam dari India menerusi laluan udara sebagai fasa percubaan bagi memastikan telur ayam yang diimport menepati piawaian yang ditetapkan.

Mengenai cadangan supaya kerajaan menghentikan eksport telur, Mohamad berkata langkah itu tidak dapat dilakukan kerana kenaikan mendadak kos makanan ayam yang diimport dan kawalan harga yang terlalu lama hingga menekan pengeluar telur tempatan.

“Mereka (pengeluar telur) sangat mengharapkan hasil eksport telur untuk menampung kerugian dialami di pasaran tempatan kerana kawalan harga dikenakan terlalu lama dan boleh menyebabkan banyak syarikat terpaksa menghentikan operasi,” katanya.

Bagi menyelesaikan isu berkenaan, Mohamad berkata MAFS telah mengadakan perbincangan dengan Kementerian Perdagangan Dalam Negeri dan Kos Sara Hidup serta Kementerian Kewangan selain mencadangkan agar subsidi bersasar diberikan kepada rakyat memerlukan, sebelum harga telur diapungkan semula.–AlHijrah Online


VAKSIN HALAL, TIADA DNA BABI – HILMI

BALIK PULAU, 25 Jun – Kementerian Kesihatan Malaysia (KKM) sedang mempertimbangkan untuk mengadakan perbincangan dengan Majlis Fatwa Kebangsaan berhubung fatwa penggunaan vaksin.

Menyatakan demikian, Timbalan Menteri Kesihatan Datuk Seri Dr Hilmi Yahaya berkata: “Saya mahu memberi jaminan semua vaksin adalah halal dan tidak mengandungi asid deoksiribonukleik (DNA) babi.

“Vaksin perlu menjadi satu kemestian untuk semua orang kerana ia menghalang individu daripada mendapat penyakit berjangkit yang mengancam nyawa,” katanya kepada pemberita selepas menyerahkan bantuan Aidilfitri kepada 800 penerima di SMK Seri Balik Pulau di sini hari ini.

Beliau berkata ramai ibu bapa mendapat maklumat yang salah daripada internet berhubung vaksin yang menyatakan ia tidak halal ekoran khabar angin yang mendakwa ia mengandungi DNA haiwan itu.

Sehubungan itu, beliau meminta ibu bapa agar tidak mempercayai ‘Dr Google’ membuta tuli, sebaliknya mendapatkan nasihat pakar mengenai vaksinasi.

Dr Hilmi berkata bilangan ibu bapa muda yang enggan anak mereka divaksin semakin meningkat kerana mereka lebih mempercayai ‘Dr Google’ – walaupun mereka tidak mengetahui apa yang mereka baca.

“Bilangan pasangan muda yang enggan anak mereka mendapat vaksin semakin meningkat setiap tahun dan ini adalah satu tindakan jenayah terhadap kanak-kanak,” katanya.

Dr Hilmi berkata KKM menyokong usaha untuk menghalang pendaftaran prasekolah kanak-kanak yang tidak mendapat imunisasi vaksin. Beliau berkata vaksin hanya dilakukan sekali seumur hidup dan suntikan itu adalah percuma di bawah kementerian itu.

Baru-baru ini dua kanak-kanak dari Melaka dan Kedah meninggal dunia disebabkan komplikasi jangkitan akibat kegagalan menerima imunisasi difteria, penyakit disebabkan bakteria Corynebacterium diphteriae yang tersebar melalui titisan cecair pernafasan dan boleh dielak menerusi vaksin.

BERNAMA


HUJAN LEBAT PUNCA TANAH RUNTUH DI SIMPANG PULAI -JKR

IPOH: Kejadian tanah runtuh di Seksyen 27 FT 185 Kilometer 27.10 Jalan Simpang Pulai-Blue Valley yang menyebabkan dua mangsa maut semalam, dikenal pasti berpunca daripada keadaan hujan yang berterusan.

Menurut laporan, Timbalan Penolong Pengarah, Jabatan Kerja Raya (JKR) Perak, Ir. Hamdan Ali berkata, pihaknya mengenalpasti punca itu berdasarkan alat pengesan kadar jumlah hujan yang direkodkan.

“Kadar hujan agak tinggi sebanyak 217 mililiter sepanjang tempoh dua minggu dan keadaannya berterusan sehingga mengakibatkan kelemahan pada tebing jalan hingga terjadi runtuhan tanah.

“Kita mendapati ia adalah runtuhan besar membabitkan lebih 10,000 meter padu tanah,” katanya ketika meninjau lokasi kejadian hari ini.

Hamdan berkata, susulan itu bagi tindakan jangka pendek ketika ini pihaknya akan melakukan kerja pembersihan pada tanah.

“Oleh kerana jumlah tanah yang besar, kita akan membuat pembersihan selama satu minggu, memantau kestabilan cerun secara berterusan untuk mengenalpasti tindakan jangka masa panjang seterusnya,” katanya.

Beliau berkata, runtuhan cerun itu adalah yang pertama berlaku di kawasan berkenaan dan ia di luar jangkaan.

“Susulan kejadian ini, sebahagian cerun di sini tidak stabil, jadi kita masih lagi di dalam kajian keadaan cerun ketika ini. Panjang cerun yang terjejas adalah kira-kira 100 meter,” katanya.

Beliau berkata, laluan yang terjejas dijangka akan dibuka pada 9 Disember sekiranya keadaan cuaca mengizinkan.

Menurutnya, pusat pemantauan cerun yang ditempatkan di antara Seksyen 38 hingga 48 bagi memantau cerun pada tiga lokasi mendapati keadaan stabil.

“Setakat ini, pemantauan yang dijalankan dilokasi lain bersama pihak konsesi mendapati ada runtuhan kecil di dua lokasi tapi tidak kritikal dan laluan masih boleh dilalui,” katanya.

Semalam, media melaporkan dua lelaki disahkan meninggal dunia selepas kenderaan masing-masing tertimbus dalam kejadian tanah runtuh di laluan FT 185, Km 27.10 Jalan Simpang Pulau-Blue Valley. –AlHijrah Online


PENSYARAH USIM MENINGGAL DUNIA SEMASA SAMPAIKAN KULIAH SUBUH

KUALA LUMPUR: Pensyarah Fakulti Syariah dan Undang-Undang Universiti Sains Islam Malaysia (USIM) Dr Mohd Soberi Awang meninggal dunia awal pagi tadi.

Allahyarham disahkan meninggal dunia kira-kira jam 7.55 pagi tadi semasa menyampaikan kuliah Subuh di Surau Al-Ittihadiyyah, Seksyen 9, Shah Alam.

Allahyarham, difahamkan mengadu sakit dada dalam kuliahnya sebelum rebah dan tidak sedarkan diri selang beberapa minit. Jemaah yang hadir mula menerpa Allahyarham bagi memberi bantuan.

Sementara itu, badan bukan kerajaan (NGO) kemanusiaan, Aman Palestin turut mengucapkan takziah kepada keluarga Allahyarham yang juga Perunding Aman Palestin.

“Salam takziah diucapkan buat ahli keluarga Allahyarham dan kenalan atas kehilangan seorang insan yang banyak memberikan bakti dan jasa buat pembangunan masyarakat Malaysia khususnya dalam menyampaikan ilmu-ilmu mengenai Palestin, Syria dan Yaman.

“Semoga Allahyarham ditempatkan dalam kalangan orang yang beriman dan beramal soleh,” katanya dalam satu kenyataan di Facebook, hari ini.

Allahyarham juga merupakan Timbalan Pengerusi Majlis Ulama Ikatan Muslimin Malaysia (ISMA).

Jenazah Allahyarham akan disolatkan selepas Maghrib di Surau Ittihadiyah sebelum dibawa ke Kemaman, Terengganu.—AlHijrah Online


KEPUTUSAN RESOLUSI MENGENAI GAZA MENUNJUKKAN DUNIA MENOLAK PENCEROBOHAN ISRAEL

RAMALLAH: Presiden Palestin menyambut baik keputusan Perhimpunan Agung Pertubuhan Bangsa-Bangsa Bersatu (UNGA) yang menerima resolusi menyeru gencatan senjata segera, selain bantuan kemanusian serta perkhidmatan penting sampai ke Semenanjung Gaza tanpa sebarang halangan.

Jurucakap Presiden Nabil Abu Rudeineh menyampaikan penghargaan kepada negara-negara yang menyokong resolusi yang ditaja oleh Jordan itu.

Beliau berkata perkembangan itu mengesahkan sokongan majoriti dunia terhadap rakyat Palestin dan  isu Palestin masih mendapat perhatian, lapor Agensi Berita WAFA.

Dengan menerima 120 undi menyokong resolusi itu menunjukkan dunia menolak pencerobohan terhadap wilayah Palestin dan pemindahan paksa dari tanah air mereka.

Beliau berkata dunia mesti melaksanakan resolusi itu dengan serius dan ia hanya boleh dicapai melalui perdamaian, selaras dengan resolusi PBB, undang-undang antarabangsa dan berdasarkan penyelesaian dua negara.

Resolusi berkenaan diluluskan pada Jumaat dan menurut laman sesawang PBB pengundian pada Sidang Khas Tergempar ke-10 itu menyaksikan resolusi tersebut diluluskan dengan 120 undi menyokong, 14 membantah manakala 45 berkecuali. — AlHijrah Online


JAWI ANJUR PROGRAM SEMPENA SAMBUTAN HARI WILAYAH PERSEKUTUAN 2021

KUALA LUMPUR: Jabatan Agama Islam Wilayah Persekutuan (JAWI) menganjurkan beberapa program sempena Hari Wilayah Persekutuan pada 1 Februari 2021, untuk umat Islam khususnya di Wilayah Persekutuan.

Menerusi ciapan di akaun Twitter @myJAWIKL , antara program yang diadakan adalah program Yasin Hour yang melibatkan semua institusi pendidikan Islam di bawah seliaan JAWI pada 29 Januari (Jumaat) pada jam 9 pagi dan 3 petang.

“Program Wilayah Persekutuan Bermunajat serentak di semua masjid, surau Jumaat dan surau di seluruh Wilayah-Wilayah Persekutuan pada 30 Januari (Sabtu), selepas solat Maghrib, dalam talian serta bersiaran langsung melalui Facebook rasmi JAWI dari Masjid Wilayah Persekutuan.

“Forum Perdana Ehwal Islam dalam talian pada 31 Januari (Ahad), jam 9.00 malam dengan tajuk ‘Masyarakat Cakna, Wilayah Sejahtera’ membariskan ahli panel tersohor tanah air yang turut disiarkan secara langsung melalui Facebook rasmi JAWI,” dalam bebenang tersebut.

Selain itu, JAWI turut mengadakan Forum Perdana Ehwal Islam di lapan buah masjid selama 8 hari berturut-turut di Wilayah-Wilayah Persekutan Kuala Lumpur, Putrajaya dan Labuan bermula 1 Februari (Isnin) hingga 8 Februari (Isnin) pada jam 9 malam.

Khutbah Jumaat Khas, yang akan dibacakan di semua masjid dan surau Jumaat di Wilayah-Wilayah Persekutuan, bertemakan ‘Wilayah Persekutuan Wilayah Prihatin’, pada 5 Februari (Jumaat).

Kebanyakan program yang diadakan akan berlangsung secara dalam talian, yang membolehkan semua umat Islam boleh sertai bersama.

JAWI menyeru agar kita semua terus berdoa dan bermunajat agar Allah SWT mengurniakan kesejahteraan serta memelihara warga Wilayah Persekutuan dan negara Malaysia dari segala bencana dan wabak yang melanda.—AlHijrah Online.


WANITA WARGA EMAS RENTUNG DALAM KEBAKARAN PUSAT JAGAAN ORANG TUA

PETALING JAYA: Seorang wanita warga emas maut akibat rentung dalam kejadian kebakaran di sebuah pusat jagaan orang tua di Seksyen 5, di sini, awal pagi tadi.

Pengarah Jabatan Bomba dan Penyelamat (JBPM) Selangor Wan Md Razali Wan Ismail berkata, pihaknya menerima panggilan kecemasan kira-kira jam 12.13 tengah malam sebelum mengerahkan anggota ke lokasi kejadian.

Katanya, kebakaran itu melibatkan sebuah pusat jagaan orang tua berkeluasan 50×100 kaki persegi, jenis bangunan struktur kelas A melibatkan kemusnahan 30 peratus daripada keluasan keseluruhan bangunan.

“Semasa kejadian, seramai 14 penghuni termasuk penjaga telah bertindak menyelamatkan diri tanpa mengalami kecederaan.

“Namun terdapat seorang mangsa perempuan rentung di dalam sebuah bilik di atas katil,” katanya dalam satu kenyataan hari ini.

Tambah Wan Md Razali, kebakaran berjaya dipadam oleh orang awam sebelum jentera bomba sampai di lokasi kejadian. –AlHijrah Online


KANAK-KANAK MAUT, BAPA PARAH DILANGGAR KERETA SEMASA PULANG DARI TADIKA

PORT DICKSON: Seorang kanak-kanak lelaki berusia empat tahun maut semasa pulang dari tadika selepas motosikal ditunggang bapanya dilanggar sebuah kereta di Kilometer (KM) 16 Jalan Sua Betong- Air Kuning dekat sini semalam.

Ketua Polis Daerah Port Dickson Supt Aidi Sham Mohamed berkata, kejadian berlaku kira-kira jam 1.30 petang melibatkan mangsa Muhammad Shaheizy Iman Muhammad Shazerein, 4, meninggal dunia di Zon Merah Hospital Port Dickson.

Sementara bapanya, Muhammad Shazerein mengalami kecederaan parah iaitu patah bahu, kaki dan tulang belakang.

Katanya, penunggang motosikal itu dalam perjalanan pulang dari mengambil anaknya dari Pasti Al Hasan, Taman Desa Port Dickson sebelum dilanggar dengan sebuah kereta dipandu lelaki warga Singapura berusia 33 tahun.

“Siasatan awal mendapati kemalangan dipercayai berlaku apabila kedua-dua kenderaan itu bergerak dari arah Air Kuning menghala ke Sua Betong.

“Sebaik tiba di lokasi, kereta berkenaan sedang memotong kenderaan di hadapannya lalu melanggar bahagian tepi kanan motosikal yang sedang membelok ke simpang kanan menghala ke Ladang Sua Betong,” katanya dalam satu kenyataan pada Jumaat.

Aidi Sham berkata, pemandu kereta tidak mengalami sebarang kecederaan selain saringan awal ujian air kencing negatif dan ujian pernafasan menunjukkan tiada kandungan alkohol dalam darah.

“Lelaki itu telah direman selama tiga hari bermula hari ini dan siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987.

“Polis meminta saksi kejadian tampil di balai polis berhampiran bagi membantu siasatan dan orang ramai dinasihatkan agar tidak mengeluarkan sebarang spekulasi berhubung kejadian,” katanya.—AlHijrah Online


Heineken 0.0 tidak halal, hanya untuk orang bukan Islam

KUALA LUMPUR – Heineken Malaysia Berhad mengulangi kenyataan penjualan
minuman malt tidak beralkohol baru, Heineken 0.0 hanyalah disasarkan kepada
pelanggan bukan Islam.

Ia produk bukan halal dan menyasarkan pelanggan berusia 21 tahun ke
atas, seperti yang dinyatakan semasa pelancaran produk mereka dahulu dan juga
dilaporkan oleh media sebelumnya.

“Semua produk Heineken 0.0 hanya boleh didapati di zon bukan halal
di pasar raya dan kedai serbaneka, dengan papan tanda yang jelas menunjukkan
bahawa ia hanya untuk orang bukan Islam, berumur 21 tahun dan ke atas sahaja.

“Bagi kedai tanpa kawasan bukan halal yang khas, papan tanda dipaparkan untuk memaklumkan kepada pengguna bahawa Heineken 0.0 adalah untuk bukan Islam, berusia 21 tahun ke atas,” katanya dalam satu kenyataan.

Menurut kenyataan itu lagi, tujuan minuman itu diperkenalkan bagi
membantu pengguna bukan Islam yang ingin menyederhanakan penggunaan alkohol, namun
masih boleh menikmati rasa bir tanpa kesan alkohol dan mengawal penggunaannya dalam
menyeimbangkan gaya hidup mereka.

Manakala penggunaan slogan ‘Now You Can’ bermaksud ia selamat untuk dinikmati dalam apa jua acara dan keadaan.

Sebelumnya, Menteri di Jabatan Perdana Menteri Datuk Seri Dr Mujahid
Yusof menggesa supaya pengeluar bir di negara ini untuk tidak mengelirukan
pengguna, terutamanya orang Islam, dengan mengeluarkan minuman tanpa alkohol.

Ini berikutan proses menghasilkan minuman itu termasuk penyulingan dilakukan
adalah sama seperti menghasilkan produk alkohol, sebagaimana maklumat yang
dinyatakan melalui satu status di Facebook Jakim.

Justeru itu beliau menasihati orang Islam supaya menjauhi produk yang mempunyai status yang diragui.

Kehadiran produk ini dibincangkan di media sosial oleh orang ramai yang bimbang ia mengelirukan pembeli dari kalangan orang Islam yang menyangka ia produk halal berdasarkan slogannya.


RENTAS NEGERI TANPA SURAT, LIMA PEMAIN BOLA SEPAK DIKOMPAUN

PUTRAJAYA: Polis mengenakan kompaun terhadap lima individu yang melanggar prosedur operasi standard (SOP) Perintah Kawalan Pergerakan (PKP) di sebuah padang bola sepak sintetik di Presint 8, di sini.

Ketua Polis Daerah Putrajaya, Asisten Komisioner Mohd Fadzil Ali berkata, kesemua individu didapati tidak memiliki surat kebenaran merentas daerah atau negeri untuk berada di Putrajaya.

Tambahnya, pemeriksaan dilakukan Pasukan Task Force Pemantauan dan Pematuhan PKP IPD Putrajaya yang membuat pemeriksaan di lokasi berkenaan antara jam 10 malam hingga 11.45 malam tadi.

“Hasil pemeriksaan mendapati lima individu berusia antara 23 hingga 28 tahun didapati tiada surat kebenaran merentas negeri dengan bermain bola sepak di sini.

“Kesemua mereka merupakan kakitangan syarikat swasta yang menggunakan pas bekerja untuk masuk ke Putrajaya,” katanya

Mengulas lanjut, kesemua lelaki yang dikenakan kompaun tersebut berasal dari Selangor.—AlHijrah Online


KONSEP PENYATUAN RASULULLAH AJAR MANUSIA BERMUAFAKAT – PM

KUALA LUMPUR: Konsep penyatuan yang dibawa Rasullullah SAW mengajar setiap manusia untuk bermuafakat tanpa mengira latar belakang, demi mewujudkan satu Keluarga Malaysia yang harmoni.

Perdana Menteri Datuk Seri Ismail Sabri Yaakob berkata penyatuan yang diasaskan Rasullullah SAW merentasi kabilah, agama serta fahaman.

“Meneladani Sunnah Rasulullah SAW adalah salah satu cara kita membuktikan cinta kita kepada Baginda.

“Sewaktu berhijrah ke Madinah, Rasulullah bukan sahaja berjaya menyatukan kaum Muhajirin dan Ansar melalui Piagam Madinah, malah bersama kaum Yahudi,” katanya menerusi hantaran di Facebook beliau.

Ismail Sabri pada kesempatan itu juga mengucapkan Salam Maulidur Rasul 1443H/2021M kepada semua umat Islam dan semoga sentiasa beramal mengikut Sunnah Baginda SAW.–AlHijrah Online


Agong kutuk serangan keganasan di Sri Lanka

KUALA LUMPUR – Yang di-Pertuan Agong, Al-Sultan Abdullah Ri’ayatuddin
 Al-Mustafa Billah Shah hari ini mengutuk sekeras-kerasnya pelaku
serangan keganasan di beberapa lokasi di Sri Lanka, semalam.

Seri Paduka turut menzahirkan perasaan dukacita yang amat mendalam atas kehilangan nyawa dan kecederaan yang berlaku.

“Seri Paduka juga mengucapkan takziah dan simpati yang tidak terhingga kepada mangsa-mangsa jenayah tidak berperikemanusiaan dan tidak bertamadun itu, yang disasarkan kepada orang tidak berdosa semasa sambutan perayaan Easter, iaitu ketika penganut Kristian sedang berkumpul untuk berdoa dan merayakan sambutan itu.

“Seri Paduka turut menyatakan sokongan dan solidariti Malaysia dengan  mangsa-mangsa, keluarga mereka dan rakyat Sri Lanka,” menurut kenyataan yang dikeluarkan oleh Datuk Pengelola Bijaya DiRaja, Datuk Ahmad Fadil Shamsuddin, hari ini.

Yang di-Pertuan Agong juga amat yakin  rakyat Sri Lanka akan terus bersabar mempertahankan kekuatan dan kemanusiaan mereka dalam menghadapi tragedi yang amat mengerikan itu.

Satu siri letupan menggegarkan beberapa lokasi iaitu Gereja  Kochikade, Gereja Katuwapitiya, Shangri-La Hotel, Cinnamon Grand Hotel dan Gereja St Barnabas di Batticaloa di Colombo pada 8.30 pagi waktu tempatan, mengorbankan lebih 200 orang.

Terdahulu, pada Ahad,  Wisma Putra dalam satu kenyataan berkata tiada rakyat Malaysia menjadi  mangsa dalam kejadian itu. – SINAR HARIAN


LAGI KELONGGARAN AKTIVITI PENGIMARAHAN MASJID DIBERIKAN – JAWI

KUALA LUMPUR: Jabatan Agama Islam Wilayah Persekutuan (JAWI) mengeluarkan ketetapan baharu bagi pelaksanaan aktiviti pengimarahan masjid, surau Jumaat dan surau bagi kawasan yang tertakluk kepada Perintah Kawalan Pergerakan Bersyarat (PKPB) bagi Wilayah-Wilayah Persekutuan.

Menurut kenyataan Pengarah JAWI, Datuk Mohd Ajib Ismail, pelaksanaan tersebut telah diperkenan oleh Seri Paduka Baginda Yang di-Pertuan Agong, dengan mengikut prosedur operasi standard (SOP) antaranya penjarakan fizikal 1.5 meter.

Ketetapan baharu yang akan dilaksanakan antaranya tazkirah dan zikir munajat selepas solat Maghrib hingga masuk waktu Isyak setiap hari secara berselang-seli dengan mengehadkan bilangan jemaah kepada separuh kapasiti dewan solat utama.

“Kuliah Subuh selama tidak melebihi 30 minit, majlis akad nikah dengan kehadiran tidak melebihi 30 orang tertakluk kepada kapasiti dewan solat utama masjid.

“Setiap masjid, surau Jumaat dan surau akan mengadakan solat Hajat, bacaan Yasin, doa munajat dan tahlil setiap malam Jumaat,” katanya.

Tambahnya, solat hajat akan dilakukan selepas solat fardu Maghrib pada setiap malam dan selepas solat Jumaat.

Mengulas lanjut, Mohd Ajib berkata, bagi kawasan di bawah Perintah Kawalan Pergerakan (PKP), ketetapan bagi aktiviti pengimarahan masjid, surau Jumaat dan surau tertakluk pada pelaksanaan sebelum ini.

Bagaimanapun, perubahan bagi kawasan PKP mengenai jumlah kehadiran akad nikah tidak melebihi 30 orang tertakluk kepada keluasan dewan solat utama masjid dengan mematuhi penjarakan fizikal 1.5 meter.

Sebelum ini, Majlis Keselamatan Negara (MKN) memaklumkan penguatkuasaan PKPB di beberapa lokasi termasuk Wilayah Persekutuan Putrajaya dan Labuan.

Bagaimanapun, PKP masih dilanjutkan di Wilayah Persekutuan Kuala Lumpur sehingga 4 Mac 2021. —AlHijrah Online


INDIVIDU LEMAS DI SUNGAI KLANG

KUALA LUMPUR: Pasukan bomba sedang giat mencari mangsa dikatakan lemas di Sungai Klang, berhampiran Stesen Monorel Tun Sambanthan, di sini hari ini.

Dalam kenyataan Pusat Gerakan Operasi Kuala Lumpur berkata, pihaknya menerima panggilan kecemasan pada jam 2.48 petang tadi.

Sejurus itu, pihaknya mengerahkan 33 anggota operasi dari Balai Bolis dan Penyelamat (BBP) Jalan Hang Tuah, BBP Pantai dan BBP Bukit Jalil termasuk beberapa jentera.

“Setibanya pasukan bomba di lokasi kejadian, mendapat maklumat dari pemanggil ternampak seorang mangsa telah lemas di dalam sungai tersebut.

“Kerja pencarian bermula dari Sungai Klang berhampiran Stesen Monorel Tun Sambanthan sehingga Sungai Klang Batu 6 1⁄2 masih dilakukan,” katanya hari ini.

Bagaimanapun, identiti mangsa setakat ini masih tidak dapat dikenal pasti.—AlHijrah Online


PELAJAR TINGKATAN LIMA MAUT DILANGGAR PEMABUK

KUALA LUMPUR: Seorang pelajar tingkatan lima maut dalam kemalangan selepas motosikal ditunggangnya dilanggar kereta Produa Myvi yang dipandu seorang pemandu mabuk.

Kemalangan dilaporkan berlaku di Jalan Raja Laut awal pagi tadi.

Dalam kejadian kira-kira jam 3 pagi itu, mangsa Muhammad Hazeq Hakimi Romli, 17 tahun yang menunggang motosikal jenis Yamaha Y15 maut di tempat kejadian akibat kecederaan parah di kepala.

Kemalangan berlaku selepas kereta dipandu pemabuk itu datang dari susur Jalan Sri Amar, Chow Kit mengubah laluan secara melintang untuk masuk ke Lorong Tiong Nam.

Mangsa yang ketika itu sedang bergerak lurus gagal mengelak dan melanggar pintu sisi depan bahagian kiri kereta berkenaan.

Pelajar Sekolah Menengah Kebangsaan Lembah Keramat itu disahkan meninggal dunia di lokasi dan mayatnya dihantar ke Hospital Kuala Lumpur untuk bedah siasat.

Hasil semakan yang dijalankan ke atas pemandu Myvi terbabit, jumlah alkohol dalam tubuhnya melebihi paras dibenarkan.

Lelaki berusia 36 tahun yang bekerja sebagai pelatih anjing itu kini direman empat hari bagi membantu siasatan.

Kemalangan disiasat mengikut Seksyen 44(1) Akta Pengangkutan Jalan 1987. — AlHijrah Online


GABUNGAN GPS+PN+BN+GRS BENTUK KERAJAAN PERSEKUTUAN – ABANG JOHARI

KUCHING: Gabungan Parti Sarawak (GPS) hari ini bersetuju untuk membentuk gabungan bersama Perikatan Nasional (PN), Barisan Nasional (BN) dan Gabungan Rakyat Sabah (GRS) bagi membentuk kerajaan Persekutuan.

Mengumumkan perkara itu hari ini, Pengerusinya Tan Sri Abang Johari Tun Openg berkata GPS juga memilih Pengerusi PN Tan Sri Muhyiddin Yassin sebagai calon Perdana Menteri.

“Fokus dan tanggungjawab utama kita sekarang haruslah kepada kestabilan negara dan kesejahteraan rakyat,” katanya dalam sidang media di ibu pejabat Parti Pesaka Bumiputera Bersatu (PBB) di sini.

Pada PRU15 semalam, GPS yang dianggotai empat parti tempatan Sarawak memenangi 22 daripada 31 kerusi Parlimen di negeri itu.

Abang Johari, yang juga Premier Sarawak, berkata GPS membuat keputusan itu memandangkan dunia dijangka berhadapan dengan cabaran krisis ekonomi lebih genting pada 2023.

“Demi untuk memastikan kesejahteraan rakyat terjamin dan ekonomi negara kita terpelihara maka sebuah kerajaan yang stabil dan kuat haruslah dibentuk dengan kadar yang segera,” katanya.

Beliau berkata asas GPS untuk membentuk kerajaan gabungan itu adalah untuk menegakkan keluhuran perlembagaan Persekutuan dan Sarawak, Perjanjian Malaysia 1963 serta Laporan Jawatankuasa Antara Kerajaan.

Katanya persetujuan GPS juga mengambil kira autonomi Sarawak dalam pembangunan pendidikan dan kesihatan serta kepentingan lain negeri itu.

Ditanya sama ada persetujuan itu turut melibatkan pelantikan seorang Ahli Parlimen GPS sebagai Timbalan Perdana Menteri, beliau berkata: “Itu perkara kemudian. Perkara rakyat lebih penting. Bukannya kita sibuk hendak jadi Timbalan Perdana Menteri.” –AlHijrah Online


NEGARA PEMBEKAL MAKANAN ASEAN NYATA KOMITMEN TAMPUNG KEKURANGAN BEKALAN NEGARA ANGGOTA

SHAH ALAM: Negara pembekal makanan ASEAN memberi komitmen untuk mengutamakan pengeksportan bahan makanan mereka kepada negara anggota yang mengalami kekurangan bekalan, kata Menteri Pertanian dan Keterjaminan Makanan Datuk Seri Mohamad Sabu.

Beliau berkata komitmen itu antara keputusan penting yang dicapai semasa Mesyuarat Menteri-Menteri ASEAN mengenai Pertanian dan Perhutanan (AMAF) kali ke-45.

”Kita berbincang soal keterjaminan makanan, misalnya kalau dalam kalangan negara ASEAN ini ada berlaku kekurangan, kita harap negara ASEAN yang lain dapat menampung dengan cepat,” katanya kepada media selepas mengadakan lawatan ke Taman Botani Negara Shah Alam (TBNSA) bersama delegasi mesyuarat tersebut di sini hari ni.

Lawatan itu turut disertai oleh delegasi Jepun dan Korea Selatan sebagai ahli ASEAN Campur 3 serta Timor-Leste sebagai negara pemerhati ASEAN.

Mohamad berkata rakan sejawatnya dari Thailand telah menyatakan komitmen negara itu kepada Malaysia untuk membekalkan beras dan ayam lebih cepat sekiranya perlu dan mengikut keupayaan negara jiran itu.

“Kalau nak dapat dari Brazil mungkin ambil masa, tetapi dengan Thailand kurang seminggu kita dah dapat ayam itu, kalau kita perlu dan beras juga begitu.

”Menterinya menyatakan selagi ada keupayaan, mereka akan tetap menjual beras mereka kepada Malaysia, sama juga Vietnam (pengeluar beras) yang menyatakan mereka akan mengutamakan ASEAN terlebih dahulu,” katanya.

Berkenaan lawatan di TBNSA, Mohamad berkata pihak yang berkaitan perlu mempergiat promosi untuk menarik lebih ramai pelancong tempatan dan luar negara untuk datang ke taman tersebut.

TBSA yang terletak di dalam kawasan Hutan Simpan Kekal Bukit Cherakah telah diwartakan bagi tujuan persekutuan dan kini kira-kira 200 hektar telah dibangunkan bagi tujuan konservasi, penyelidikan, pendidikan, eksplorasi dan agropelancongan yang dikendalikan pihak TBNSA, di bawah Kementerian Pertanian dan Keterjaminan Makanan.–AlHijrah Online


Dua beradik dikelar selamat dikebumikan

YAN – Dua beradik yang maut dikelar oleh seorang lelaki dipercayai penagih dadah selamat dikebumikan sejurus azan Maghrib.

Muhamad Hafiz Idris, 1, dan kakaknya Nurul Hanim Idris , 5, selamat dikebumikan di tanah perkuburan Islam Masjid Abdul Rahman Putra Al Haj, Yan.

Seramai 200 penduduk kampung dan saudara hadir dalam majlis pengkebumian tersebut.

Ibu mangsa Norhasyelawati Yusof, 37 yang turut hadir ke tanah perkuburan kelihatan masih lagi lemah.


PENGANGGUR ROGOL, BUNUH NENEK 85 TAHUN DIHUKUM MATI

SHAH ALAM: Seorang penganggur yang membunuh wanita warga emas berusia 85 tahun selepas merogol dan meliwatnya dijatuhi hukuman mati oleh Mahkamah Tinggi di sini hari ini.

Hakim Datuk Ab Karim Ab Rahman menjatuhkan hukuman itu ke atas K. Satiaraj, 30, selepas mendapati pihak pembelaan gagal membuktikan keraguan munasabah terhadap kes pendakwaan.

Dalam penghakimannya, Ab Karim berkata tertuduh mempunyai niat mendatangkan kecederaan terhadap si mati dan melakukan perbuatan itu dalam keadaan sedar.

“Berdasarkan keterangan-keterangan, tertuduh tidak mengalami kesukaran dalam mengingati dan menceritakan apa yang berlaku. Tertuduh masuk ke rumah si mati untuk mencuri selain tertuduh mengetahui perbuatan menutup mulut dan mengikat tangan si mati supaya wanita itu tidak boleh menjerit.

“Tertuduh juga mengetahui tujuan dia mengikat tangan si mati supaya tidak dapat membuka kain yang disumbat di mulut si mati,” katanya dan menambah tertuduh sebelum ini turut mengaku bersalah atas pertuduhan merogol dan meliwat si mati.

Ab Karim berkata perbuatan tertuduh menyelongkar almari bagi mencari sesuatu untuk dicuri dan kemudian mencuri rantai emas selepas merogol dan meliwat si mati, jelas menunjukkan tertuduh dalam keadaan sedar.

“Sebaik keluar dari rumah si mati, tertuduh secara sedar telah meminta bantuan daripada rakannya (N. Hari Krishnan, saksi pendakwaan kelapan (SP8) untuk menggadaikan rantai tersebut kerana tertuduh tidak mempunyai kad pengenalan.

“Selain itu, tidak ada dalam keterangan SP8 yang menunjukkan tertuduh dalam keadaan mabuk. Tertuduh juga tidak mempunyai apa-apa bukti yang menunjukkan ketika kejadian dia dalam keadaan mabuk, kesemua menunjukkan bahawa perbuataan tertuduh dalam keadaan normal,” katanya.

Sathiaraj didakwa membunuh wanita itu di sebuah rumah di Kampung Tasik Tambahan, Ampang antara 11.40 pagi hingga 1 tengah hari, 19 Sept 2019 mengikut Seksyen 302 Kanun Keseksaan yang memperuntukkan hukuman mati mandatori.

Sebelum ini, tertuduh yang mengaku bersalah atas pertuduhan merogol dan meliwat warga emas itu dihukum penjara 13 tahun dengan lima sebatan.

Media sebelum ini melaporkan, seorang wanita warga emas ditemukan mati dengan kedua-dua tangannya diikat. Mangsa dijumpai dalam keadaan tertiarap oleh anak keduanya yang pulang daripada bekerja. – AlHijrah Online


BOMBA BANTU KEBUMIKAN JENAZAH 170 KG

JASIN: Sepasukan bomba dari Balai Bomba dan Penyelamat (BBP) Ayer Keroh membantu menurunkan jenazah seorang wanita seberat 170 kilogram (kg) ke dalam liang lahad.

Jenazah wanita berusia 50-an yang meninggal dunia akibat penyakit buah pinggang itu dikebumikan di Tanah Perkuburan Masjid Kesang Tua di sini, tengah hari tadi.

Komander Operasi BBP Jasin Bestari K Kalai Selvam berkata, pihaknya menerima panggilan kira-kira jam 12.00 tengah hari daripada orang awam untuk memohon bantuan mengangkat jenazah berkenaan.

“Sepasukan tujuh anggota termasuk dua anggota Pasukan Perkhidmatan Penyelamatan Perawatan Kecemasan (EMRS) dan sebuah jentera kemudian ke lokasi untuk operasi bantuan.

“Bomba mengambil masa lima minit untuk menurunkan jenazah ke liang lahad menggunakan tali khas dengan dibantu beberapa ahli keluarga,” katanya.

Ujarnya, kerja-kerja menurunkan jenazah ke dalam liang lahad mengambil masa kira-kira 30 minit dan operasi selesai pada jam 1 petang.—AlHijrah Online


KHUTBAH ARAFAH MUSIM HAJI 1444H DITERJEMAH KE 20 BAHASA DUNIA TERMASUK BAHASA MELAYU

MAKKAH: Khutbah Arafah berbahasa Arab bagi musim haji 1444H/2023M akan disiarkan secara langsung dalam 20 bahasa termasuk Bahasa Melayu.

Setiausaha Bahagian Agensi Bahasa-Bahasa dan Terjemahan di Jabatan Hal Ehwal al-Haramain, Ahmad bin Abdul Aziz al-Humaidi berkata pada tahun ini ada enam bahasa baharu iaitu Sepanyol, Portugal, Jerman, Filipina, Itali dan Bosnia ditampilkan, sebagai tambahan bahasa untuk terjemahan khutbah Arafah.

“Lebih dari 274 juta orang di seluruh dunia telah mendapat akses kepada khutbah Arafah pada musim haji tahun 1443H/2022M yang lepas hasil tranformasi digital dalam bidang teknologi maklumat,” katanya.

Ahmad berkata demikian kepada petugas media daripada agensi dan organisasi pelbagai negara yang menyertai program Media Partnerships For Hajj Season 2023 anjuran Kementerian Media Arab Saudi, Sabtu.

Delegasi Pertubuhan Berita Nasional Malaysia (Bernama), yang merupakan antara tetamu Saudi Press Agency (SPA), turut menyertai program anjuran Kementerian Media itu.

Ahmad berkata bagi musim haji 1444H/2023M ini pihaknya menyasarkan sekurang-kurangnya 300 juta pendengar dapat mengikuti khutbah Arafah di seluruh dunia.

“Kami telah mengesan bahawa penduduk di Amerika Selatan tidak mendapat akses untuk mendengar khutbah Arafah pada musim haji tahun lepas.

“Justeru, kami permudahkan akses dengan menyediakan perisian yang boleh dimuat turun dari laman web agensi ini dan di semua platform media sosial,” katanya.

Beliau berkata terdapat lebih 40 penterjemah terlatih dan berpengalaman di agensi itu, dan bagi menjaga ketepatan maksud khutbah, kesemua mereka terdiri daripada golongan yang mempunyai kelayakan akademik doktor falsafah (PhD), ijazah sarjana (MA), ijazah sarjana muda (BA) dalam bidang bahasa selain latar belakang pengajian Islam di institusi pengajian tinggi.

Antara bahasa utama untuk terjemahan ialah Inggeris, Perancis, Mandarin, Benggali, Rusia, Melayu, Urdu, Parsi, Hausa dan Turkiye.

Dua pemuda Malaysia, Muhammad Mujahid Zaharudin dan Dr Ahmad Wifaq Mokhtar bersama-sama dua rakan penterjemah dari Indonesia bertanggungjawab untuk melakukan penterjemahan bahan-bahan seperti khutbah Jumaat, Hari Raya, Hari Arafah dan solat istimewa seperti gerhana matahari serta bulan.

“Kami bergabung dengan penterjemah dari Indonesia disebabkan persamaan dan kedekatan bahasa kita (Melayu) dengan mereka. Kami akan bergilir. Khutbah Arafah tahun ini giliran saudara kami dari Indonesia.

“Khutbah Raya pada esok harinya giliran saya, ia akan dibaca dalam bahasa Melayu. Khutbah Jumaat minggu ini oleh Dr (Ahmad) Wifaq, juga Bahasa Melayu,” kata Muhammad Mujahid ketika ditemui Bernama.–AlHijrah Online


BOMBA PECAH PINTU RUMAH, TEMUKAN WARGA EMAS MAUT DI ATAS KATIL

IPOH: Jabatan Bomba dan Penyelamat Malaysia (JBPM) Perak hari ini terpaksa memecahkan pintu sebuah rumah setelah menerima aduan mengenai seorang warga emas terkunci di dalam sebuah rumah di Taman Pinji Mewah di sini.

Pengarah JBPM Perak Sayani Saidon berkata bagaimanapun sebaik pintu berjaya dibuka, warga emas berusia 80-an itu ditemukan dalam keadaan tidak sedarkan diri sebelum disahkan meninggal dunia oleh pegawai perubatan.

“Kita terima panggilan pada 1.30 tengah hari untuk menjalankan khidmat khas pecah tombol pintu rumah terkunci setelah menerima aduan daripada pihak polis terdapat seorang mangsa terkunci di dalam rumah.

“Anggota bomba menjumpai mangsa dalam keadaan tidak sedarkan diri tertiarap di atas katil dan disahkan telah meninggal dunia,” katanya dalam satu kenyataan hari ini.

Beliau berkata mayat mangsa kemudiannya diserahkan kepada pihak polis untuk tindakan lanjut dan operasi tamat 1.50 tengah hari.–AlHijrah Online


Pendatang Yahudi ceroboh Masjid al Aqsa

BAITULMAQDIS, 10 Jun – Ratusan
pendatang Yahudi menceroboh perkarangan Masjid al Aqsa semalam, menurut sumber
tempatan.

Sumber menambah, kehadiran mereka
turut diiringi polis Israel.

“Kira-kira 330 peneroka
haram menyerbu masuk ke kawasan tersebut menerusi pintu al Magharibah.

“Mereka kemudian menuju ke
plaza Dinding Al Buraq di Kota Lama Baitulmaqdis,” kata sumber.

Ini bukan kali pertama kejadian
seumpama itu berlaku.

Pada April lalu, lebih 500
pendatang Yahudi menceroboh kawasan itu sempena perayaan Passover.

Pihak Berkuasa Wakaf Islam
Baitulmaqdis berkata, pendatang terbabit turut melakukan ritual keagamaan
sebaik melangkah masuk ke kompleks berkenaan.

Sinar Harian yang memetik laporan agensi berita menyebutkan tindakan tersebut mengundang rasa tidak puas hati dalam kalangan penduduk Palestin yang menganggap pihak berkuasa Israel mengamalkan sikap double standard.

Pada minggu sebelumnya, rejim Zionis melarang azan dilaungkan dari dalam Masjid al Aqsa dan menyerang serta mengusir penduduk Palestin yang berkumpul di luar Bab al Asbat, salah satu pintu pagar utama masjid berkenaan di Kota Lama untuk menunaikan solat Asar.


LUBNAN ISYTIHAR DARURAT EKORAN KORONAVIRUS

BEIRUT: Perdana Menteri Lubnan, Hassan Diab hari ini mengisytiharkan darurat di Lubnan susulan penularan koronavirus, demikian lapor agensi berita Anadolu.

Diab mengumumkan keputusan itu susulan mesyuarat dipengerusikan Presiden Michel Aoun bagi membincangkan langkah-langkah menangani virus itu.

Menteri Penerangan, Manal Abdel Samad berkata semua proses keluar masuk di sempadan, lapangan terbang dan pelabuhan akan ditutup antara 18 hingga 29 Mac.

Bagaimanapun, keputusan itu tidak tertakluk kepada kakitangan PBB, diplomatik dan perkhidmatan logistik.

Kementerian Kesihatan mengesahkan 99 kes koronavirus di Lubnan dengan tiga maut akibat virus itu.

Muncul di Wuhan, China pada Disember lalu, virus yang secara rasminya dikenali sebagai COVID-19, menular di 141 negara dan wilayah.

Angka maut akibat koronavirus kini melebihi 5,700 kes dengan lebih 152,000 kes disahkan positif, demikian menurut Pertubuhan Kesihatan Sedunia (WHO). — Terjemahan AlHijrah Online


MVM SALUR LEBIH RM90K BANTUAN MAKANAN, KEPERLUAN PERUBATAN

KUALA LUMPUR: Muslim Volunteer Malaysia (MVM) menyalurkan RM92,816 dalam bentuk pek makanan, barangan keperluan asas dan pek kebersihan kepada keluarga asnaf, kelompok B40 dan petugas barisan depan COVID-19.

Ini termasuk 300 pek makanan setiap hari dengan kekerapan tiga kali sehari kepada petugas perubatan di Hospital Sungai Buloh. Menu terkini adalah nasi kerabu.

Ketua Pegawai Eksekutifnya, Mohd Fauzan Abd Sukor berkata bantuan hasil sumbangan rakyat Malaysia itu tanda solidariti pertubukan bukan kerajaan (NGO) itu dengan petugas barisan depan dan kelompok terjejas akibat wabak COVID-19.

Katanya, MVM akan meneruskan kempen itu untuk membantu kelompok memerlukan termasuk individu, keluarga, pusat kebajikan dan pendidikan yang memerlukan bantuan.

“Sokongan kepada frontliner sebagai tanda sokongan moral kepada semua petugas barisan depan di seluruh negara yang banyak berkorban dalam memerangi musuh yang tidak kelihatan ini.

“Bantuan diberikan dalam bentuk makanan harian dan juga kelengkapan perubatan,” katanya kepada AlHijrah Online mengulas mengenai kempen “COVID-19: Relief For Unsung Heroes dan The Needy”.

Kempen kecemasan itu dijalankan dengan kerjasama Halaman Nurani Sdn Bhd, Majlis Belia Malaysia (MBM), Relawan MBM, Pasukan Tindakan dan Bantuan Persatuan Perubatan Islam Malaysia (IMARET), Yayasan Maghfirah dan MOHA Group Sdn Bhd.

Mohd Fauzan berkata, kempen sepanjang tempoh pelaksanaan Perintah Kawalan Pergerakan (PKP) itu menyasarkan dana keseluruhan RM450,000 dari sumbangan individu dan pihak korporat.

“Setakat ini kawasan bantuan kita membabitkan sekitar Kuala Lumpur, Selangor, Perak, Perlis, Pulau Pinang dan Kelantan,” katanya kerjasama dengan NGO IMARET membabitkan pembekalan kelengkapan perubatan termasuk peralatan perlindungan diri (PPE) yang amat diperlukan petugas barisan depan.

Orang ramai yang ingin membantu boleh melayari Facebook dan Instagram Muslim Volunteer Malaysia untuk maklumat lanjut atau melayari sesawang donation.mvm.org.my. – AlHijrah Online


PM ANWAR ALU-ALUKAN MINAT, KEPUTUSAN PELABURAN ELON MUSK DI MALAYSIA

PUTRAJAYA: Perdana Menteri Datuk Seri Anwar Ibrahim mengalu-alukan minat dan keputusan pelaburan syarikat Pengasas dan Ketua Pegawai Eksekutif (CEO) SpaceX, Elon Musk di Malaysia serta kesediaan beliau untuk datang ke negara ini.

Anwar berkata, beliau turut mengucap tahniah dan dokongan kerajaan atas pembukaan Ibu Pejabat, Pusat Servis dan Pusat Pengalaman jenama kenderaan elektrik Tesla milik Elon Musk di Selangor pada tahun ini.

“Malaysia akan terus memperkasakan komitmen dalam soal pelepasan karbon sifar bersih atau ‘net-zero emissions’ seawal-awalnya pada tahun 2050.

“Malaysia mempunyai pelan dan ekosistem komprehensif, serta sumber yang berdaya saing dalam menyokong industri tenaga bersih termasuk mobiliti elektrik,” katanya dalam satu kenyataan hari ini.

Terdahulu Anwar mengadakan pertemuan bersama Elon Musk yang juga CEO Tesla Inc. , menerusi persidangan video pagi tadi, yang turut disertai Menteri Pelaburan, Perdagangan dan Industri (MITI), Tengku Zafrul Tengku Abdul Aziz dan Menteri Komunikasi dan Digital Fahmi Fadzil.

Dalam pertemuan itu, turut dibincangkan adalah penyertaan syarikat SpaceX dalam perkhidmatan satelit Starlink yang dapat menyumbang kepada capaian internet yang lebih laju dan meluas terutamanya di kawasan pedalaman, yang hanya memerlukan infrastruktur fizikal dan tanah yang minima bagi meningkatkan rangkaian internet global.

“Inisiatif ini akan meningkatkan keupayaan dan kesejahteraan rakyat, terutamanya dari aspek pendidikan dan potensi teknologi pertanian serta penjanaan pendapatan,” katanya.—AlHijrah Online


PENCIPTA KANDUNGAN MEDIA SOSIAL DI KAWASAN BANJIR BOLEH DIKENAKAN TINDAKAN – POLIS

BALING: Polis memberi amaran akan mengambil tindakan tegas terhadap mana-mana individu atau pihak yang berlegar-legar di kawasan banjir di daerah ini semata-mata untuk membuat kandungan media sosial.

Ketua Polis Daerah Baling Supt Shamsudin Mamat berkata mereka yang masuk ke kawasan bencana dengan niat untuk meraih populariti di media sosial boleh dikenakan tindakan kerana menghalang tugas penjawat awam.

“Kita faham perkembangan era zaman teknologi baharu untuk mereka berada di satu tempat dan masa yang betul untuk mereka menularkan sesuatu isu dan sebagainya dan mungkin untuk mendahului media.

“Jadi saya ingin memberi nasihat kepada mereka yang mempunyai kepentingan diri tanpa berasa belas kasihan kepada mangsa banjir yang sedang kesusahan, cukuplah menyusahkan pihak berkuasa dengan berlegar-legar di kawasan musibah ini tanpa tujuan.

“Semata-mata untuk mempopularkan diri dengan mengatakan bahawa anda berada di sini dan membantu mangsa-mangsa banjir sedangkan anda tidak berbuat apa-apa,” katanya pada sidang media di sini hari ini.

Beliau berkata sekiranya pihak yang berkenaan ingkar arahan pihak berkuasa dengan memasuki kawasan bencana tanpa tujuan, tindakan boleh diambil di bawah Seksyen 186 Kanun Keseksaan.

Katanya, bagi meningkatkan kawalan keselamatan polis mengadakan dua sekatan jalan raya iaitu di simpang Kampung Jerai dan Kuala Kuang yang juga bertujuan mengurangkan kemasukan kenderaan yang tidak berkaitan di kawasan bencana.

Dalam pada itu beliau berkata setakat ini pihak polis tidak menerima sebarang laporan berhubung kehilangan atau kecurian harta benda membabitkan mangsa bencana banjir.

“Mangsa banjir dibenarkan pulang untuk mengambil barang berharga atau dokumen pengenalan diri untuk tujuan disimpan di tempat selamat atau pusat pemindahan sementara,” katanya.

Sementara itu, Shamsudin berkata setakat 5 petang ini seramai 499 orang daripada 109 keluarga masih ditempatkan di tiga pusat pemindahan sementara (PPS) iaitu di Sekolah Menengah Kebangsaan (SMK) Jerai, Sekolah Menengah Agama Yayasan Al-Khairiah dan Surau An Nur.–AlHijrah Online


Hubungan Malaysia-Singapura kekal baik: MB Johor

ISKANDAR PUTERI – Sebarang isu berbangkit akan diselesaikan di meja
rundingan demi memastikan hubungan diplomatik antara Malaysia dan
Singapura terus terpelihara.

Menteri Besar Johor, Datuk Osman Sapian berkata, pendekatan tersebut
diambil bagi memastikan segala konfrontasi atau konflik yang timbul
tidak akan memberi kesan kepada hubungan baik dua negara berjiran sejak
sekian lama.

“Tidak dinafikan, hubungan dua hala antara Malaysia dan Singapura kekal baik biarpun terdapat beberapa isu serta pertikaian antara dua negara berjiran ini,” katanya pada Mesyuarat Keempat Persidangan Pertama Dewan Negeri Johor ke-14 di Kota Iskandar di sini,  hari ini.

Osman  berkata, Kerajaan Persekutuan, melalui Menteri Luar, Datuk Saifuddin Abdullah telah mengadakan perbincangan bersama rakan sejawat di Singapura berkaitan isu berbangkit, termasuk pertikaian ruang udara dan  perairan antara dua negara yang masih berterusan dan berjalan dengan  baik.

Katanya, beliau yakin di bawah kepimpinan Perdana Menteri, Tun Dr Mahathir Mohamad, jalan penyelesaian yang akhirnya memberi  manfaat kepada kedua-dua negara akan ditemukan.

“Berdasarkan
kepentingan bersama dan memastikan kelangsungan dalam meneroka prospek
kerjasama antara Malaysia dan Singapura,” katanya.

Beliau  berkata, beberapa siri pertemuan juga telah diadakan oleh Kerajaan Johor  bersama Kerajaan Persekutuan dan yang terkini pertemuan pada September 2018 yang lalu.

“Objektif utamanya adalah bagi memastikan hubungan dua hala antara dua negara ini sentiasa dijaga dan dihormati,” katanya.

Osman berkata, Kerajaan Johor dan Singapura sentiasa menjaga hubungan rapat biarpun dilanda pelbagai isu, terutamanya di dalam bidang ekonomi dan  perniagaan.

“Sehingga hari ini, kerajaan negeri secara berterusan
 mengadakan sesi-sesi libat urus bersama para pelabur, dewan perniagaan
persekutuan, industri serta syarikat-syarikat Singapura.

“Hasilnya,
 Singapura merupakan negara pelabur kedua terbesar yang menjadi rakan
dagang di Malaysia dan sebahagian daripadanya telah memberikan manfaat
terhadap peningkatan taraf pendapatan bagi penduduk negeri Johor,”
katanya.

Selain itu, beliau berkata, isu hubungan Malaysia dan
Singapura bagai ‘menghela rambut dalam tepung, rambut jangan putus,
tepung jangan terserak’.

“Saya yakin kami, di pihak kerajaan dapat menyelesaikannya tanpa memberi kesan terhadap kedua-dua negara,” katanya. – SINAR HARIAN


DUA LELAKI DIDAKWA BERKELAKUAN SUMBANG ADALAH ADIK BERADIK – POLIS

KUALA LANGAT: Dua lelaki yang didakwa melakukan perbuatan sumbang di sebuah surau di Banting baru-baru ini tampil menjelaskan bahawa mereka merupakan adik-beradik.

Ketua Polis Daerah Kuala Langat Supt Ahmad Ridhwan Mohd Nor@Saleh berkata, mereka yang masing-masing berusia 21 dan 14 tahun berasal dari Seremban, Negeri Sembilan berkunjung ke Banting bersama keluarganya untuk bercuti.

“Kedua individu berkenaan datang ke Banting bersama ibu bapa serta seorang adik perempuan untuk bercuti dan makan di sebuah restoran di pekan Banting dan singgah di sebuah surau di pekan Banting untuk menunaikan solat.

“Selepas selesai solat, kedua adik-beradik itu bergurau di dalam surau tanpa menyedari perbuatan mereka dirakam oleh kamera litar tertutup (CCTV),” katanya dalam kenyataan hari ini.

Ahmad Ridhwan berkata, abangnya ingin bergurau dengan adiknya serta membetulkan seluar dan menjelaskan tiada sebarang niat untuk berkelakukan tidak senonoh di dalam surau itu.

Keterangan kedua pelaku serta ibu bapa mereka sudah diambil dan kes dirujuk kepada Timbalan Pendakwa Raya dalam masa terdekat bagi arahan lanjut, katanya.–AlHijrah Online


Ahli Parlimen Tanjung Piai meninggal dunia

KUALA LUMPUR – Ahli Parlimen Tanjung Piai, Datuk Dr Md Farid Md Rafik, 42, dilaporkan meninggal dunia awal pagi ini dipercayai akibat serangan jantung.

Allahyarham merupakan Timbalan Menteri di Jabatan Perdana Menteri (Perpaduan Negara dan Kesejahteraan Sosial), menghembus nafas terakhir sekitar jam 5.30 pagi di Hospital Pontian.

Timbalan Menteri Industri Utama, Datuk Seri Shamsul Iskandar Mohd Akin memaklumkan
berita itu menerusi laman sosial Facebook miliknya.

Terdahulu, Allahyarham menerusi laman Facebooknya sempat mengemaskini status memaklumkan beliau menghadiri Majlis Bacaan Yasin dan Khutbah Khas sempena sambutan Hari Pahlawan 2019.

Sementara itu, hantaran (posting) dalam laman sosial tersebut memuatkan makluman pemergian Allahyarham yang menerima ucapan takziah dari orang ramai yang mengenali Allahyarham.

Pada Pilihan Raya Umum ke-14 (PRU14), Allahyarham yang bertanding atas tiket PKR menang dengan undi 21,255 selepas mengalahkan calon dari Barisan Nasional (BN) dan Pas.


KERAJAAN TANGGUNG RM93 JUTA BAGI LAKSANA TOL RAHMAH – AHMAD

KUCHING: Kerajaan menanggung kira-kira RM93 juta bagi pemberian Tol RAHMAH percuma kepada pengguna lebuh raya selama empat hari yang bermula hari ini, kata Timbalan Menteri Kewangan I Datuk Seri Ahmad Maslan.

Beliau berkata pemberian tol percuma pada hari ini hingga 21 April (Jumaat) dan juga pada 24 April (Isnin) membabitkan 33 lebuh raya utama negara adalah satu daripada aspirasi MADANI untuk mengurangkan beban kos sara hidup rakyat.

Menurut Ahmad jumlah itu adalah anggaran awal oleh Pejabat Belanjawan Negara untuk dibayar kepada konsesi yang terlibat.

“Anggaplah itu (pemberian Tol RAHMAH) sebagai duit raya, ini sebahagian daripada duit rakyat juga yang kita berikan semula kepada rakyat bagi memberikan peluang kepada pengguna lebuh raya balik ke kampung halaman atau menziarahi keluarga sempena Aidilfitri,” katanya.

Beliau berkata demikian selepas menghadiri program Penyerahan Sumbangan 2023 yang turut dihadiri Pengarah Lembaga Hasil Dalam Negeri (LHDN) Sarawak Vijayen Nagalingham di sini hari ini.

Dalam perkembangan lain, Ahmad berkata hasil kutipan cukai LHDN di Sarawak tahun lepas mencatatkan sebanyak RM6.6 bilion.

“Tahun ini kita sasarkan hasil kutipan cukai sebanyak RM6.8 bilion, saya harap rakyat Sarawak yang layak membayar cukai masing-masing, sekiranya mengalami masalah boleh membuat pengakuan sukarela dari 1 Jun hingga 31 Mei tahun depan dan membuat rundingan dengan pegawai hasil untuk pembayaran,” katanya.

Pada majlis itu, sejumlah 30 asnaf yang layak dari kawasan Petra Jaya menerima sumbangan berbentuk bakul makanan dan wang tunai sejumlah RM150 seorang.

Bantuan itu adalah hasil daripada kutipan ikhlas pegawai daripada Kesatuan dan Kelab HASiL Sarawak dalam usaha membantu golongan yang memerlukan sempena sambutan Aidilfitri.–AlHijrah Online


PM BUAT TINJAUAN MENGEJUT HARGA BARANG

KUALA LUMPUR: Perdana Menteri Datuk Seri Ismail Sabri Yaakob hari ini melakukan tinjauan mengejut buat pertama kali berkaitan situasi harga barangan di sebuah pasar raya di ibu negara.

Bercakap kepada pemberita selepas itu, Ismail Sabri berkata beliau tidak menafikan terdapat kenaikan harga ayam dan barangan mentah lain sebelum tarikh kuat kuasa penamatan subsidi bagi produk terbabit.

“Ayam misalnya, kita masih beri subsidi hari ini sampai 30 Jun. Saya tidak faham kenapa pemborong jual pada harga RM8.90. Sebelum 30 Jun, masih lagi harga yang disubsidi oleh kerajaan, tidak sepatutnya sampai RM8.90 daripada pemborong kepada peruncit.

“… sepatutnya (harga ayam daripada pemborong) perlu lebih rendah sebab peruncit juga perlu mengambil keuntungan,” katanya di Quill City Mall di sini.

Perdana Menteri juga berkata beliau akan melakukan lebih banyak tinjauan sama selepas ini bagi memastikan tiada pencatutan harga barang oleh peniaga sebelum tarikh penamatan subsidi ayam dan beberapa barangan lain pada 1 Julai.

Ismail Sabri juga memaklumkan bahawa beliau akan mengadakan mesyuarat khas dengan Kementerian Pertanian dan Industri Makanan (MAFI) serta Kementerian Perdagangan Dalam Negeri dan Hal Ehwal Pengguna (KPDNHEP) esok berhubung isu bekalan serta harga siling baharu ayam di pasaran.

Perdana Menteri berkata pada mesyuarat itu, beliau akan memaklumkan Menteri Pertanian dan Industri Makanan Datuk Seri Dr Ronald Kiandee bahawa harga barangan tidak seperti yang diumumkan sebelum ini termasuk kenaikan beberapa produk lain seperti ikan.

“Saya harap MAFI boleh ambil tindakan dan KPDNHEP juga boleh mengenakan tindakan tegas kalau ada pencatutan yang melampau,” katanya.

Ketika tinjauan itu, beliau turut meluangkan masa mendengar suara dan keluhan rakyat yang membeli-belah di pasar raya tersebut.

Katanya rata-rata rakyat yang ditemui mengadu mengenai kenaikan harga barangan ketika ini. –AlHijrah Online


PEKEBUN KECIL GETAH FELDA TERIMA BMT RM800

JEMPOL: Bantuan Musim Tengkujuh (BMT) kepada pekebun kecil getah yang dinaikkan kepada RM800 berbanding RM600 sebelum ini seperti yang diumumkan dalam Bajet 2023 turut diperuntukkan kepada pekebun kecil getah Felda di seluruh negara, kata Datuk Seri Ismail Sabri Yaakob.

Perdana Menteri berkata justeru bagi membolehkan mereka menerima bantuan itu, dasar pemberian yang mensyaratkan hanya pekebun kecil getah yang mempunyai tanah seluas bawah lima ekar (2.02 hektar) sebelum ini akan diubah kepada 10 ekar (4.05 hektar) ke bawah.

“Dulu kita payah nak bagi sebab (syaratnya) lima ekar ke bawah sedangkan di Felda kebanyakan mereka ada tanah 10 ekar ke bawah, jadi kita minta ubah dasar itu untuk membolehkan mereka dapat (BMT). Kita tahu harga getah turun dan mereka langsung tak boleh menoreh getah sebab musim hujan.

“Menoreh musim hujan tapi susu getah bercampur air hujan, saya tahu kesusahan pekebun kecil termasuk mereka di Felda. Jadi apa yang pekebun kecil Risda (Pihak Berkuasa Kemajuan Pekebun Kecil Perusahaan Getah) dapat iaitu sebanyak RM200 sebulan untuk empat bulan maka pekebun kecil getah di Felda juga akan dapat, inilah kerajaan kita,” katanya.

Beliau berkata demikian ketika berucap pada program Kenduri Sekampung Jelajah Aspirasi Keluarga Malaysia (AKM) Negeri Sembilan, di sini hari ini. Turut hadir Menteri Kesihatan Khairy Jamaluddin dan Ahli Parlimen Jempol Datuk Seri Mohd Salim Mohd Sharif.-AlHijrah Online


KPKT akan perkenal sistem pangkalan data RMM

DUNGUN – Kementerian Perumahan dan Kerajaan Tempatan (KPKT) akan
memperkenalkan satu sistem pangkalan data untuk mengenal pasti rakyat
yang layak menerima rumah mampu milik (RMM).

Timbalan Menterinya, Datuk Raja Kamarul Bahrin Shah Raja Ahmad
berkata, sistem data terperinci yang menyeluruh itu dijangka akan
digunakan pada hujung tahun ini atau selewat-lewatnya pada awal tahun
hadapan.

Menurutnya, sistem pangkalan data itu dibangunkan dengan  ciri-ciri keselamatan agar tidak membuka peluang berlakunya salah guna kuasa dalam membantu mereka yang tidak layak untuk memiliki RMM.

Katanya, sistem pangkalan data itu juga akan mengatasi masalah  penggunaan orang tengah atau ‘kabel’ dalam permohonan projek perumahan kerajaan hingga ada yang menerima RMM lebih dari sekali.

“Kita melihat sistem ini amat efisien dan telus serta dapat mengenal pasti mereka yang layak untuk ditawarkan rumah terbabit.

“Sistem  ini akan memudahkan pemohon kerana boleh mendaftar secara atas talian atau online jadi maklumat mereka juga disimpan dalam sistem pangkalan data itu dan mudah untuk kita rujuk,” katanya

Raja Bahrin yang  juga Pengerusi Pakatan Harapan (PH) Terengganu berkata demikian selepas merasmikan Iftar PH Dungun Bersama Komuniti di Politeknik Sultan Mizan  Zainal Abidin (PSMZA) Dungun hari ini.

Mengulas lanjut, Raja Bahrin berkata, inisiatif itu dapat menyelesaikan masalah yang sekian lama membelenggu rakyat kerana ramai antara mereka kecewa terpaksa menunggu puluhan tahun untuk memiliki RMM kerana rumah itu diberikan kepada mereka yang tidak layak atau telah memiliki rumah sebelum ini.

“Sebab itu kita bangunkan sistem pangkalan data ini bagi mengelak  perkara sebegitu berlaku kerana hasrat kerajaan hari ini mahu memastikan rumah yang dibina dimiliki oleh golongan sasaran iaitu golongan miskin dan berpendapatan rendah.

“Kita sekarang dalam proses mengumpul data-data itu dan kita juga minta agensi tempatan dan kerajaan negeri  turut memberi kerjasama dengan menyerahkan data pemohon atau penerima  sebelum ini.

“Bayangkan walaupun sudah 60 tahun, negara kita masih tiada sistem pangkalan data, itu pelik kan dan kalau kita bina 10  juta unit rumah pun ia tidak akan cukup,” katanya.

Sementara itu,  Raja Bahrin berkata, kerajaan kini dalam proses mencantumkan projek Perumahan Rakyat 1Malaysia, Syarikat Perumahan Negara Berhad (SPNB) dan Perumahan Penjawat Awam 1Malaysia (PPA1M) di bawah satu payung iaitu badan induk.

Katanya, penggabungan itu akan memudahkan pengagihan  rumah agar tidak berlaku pertindihan permohonan dan ia menyasarkan semua golongan rakyat termasuk penjawat awam.

Kerajaan PH  menyasarkan untuk membina satu juta unit RMM di negara ini dalam tempoh 10 tahun bermula selepas memenangi PRU14 pada Mei tahun lalu. – SINAR HARIAN


BANTUAN KHAS RM1,500 UNTUK PENJAWAT AWAM KELANTAN

KOTA BHARU: Kerajaan Kelantan mengumumkan pemberian bantuan khas kewangan sebanyak RM1,500 kepada penjawat awam di negeri itu.

Timbalan Menteri Besar Datuk Mohd Amar Nik Abdullah berkata bantuan itu akan diberi Januari tahun depan sebagai menghargai sumbangan dan pengorbanan mereka.

“Kerajaan bersetuju memberi bantuan khas kewangan itu melibatkan pembayaran sebanyak RM13 juta dan ia merupakan bantuan tertinggi yang pernah diberikan kerajaan negeri berikutan lebihan belanjawan dalam tempoh lima tahun berturut-turut.

“Ini adalah sebagai tanda menghargai iltizam dan kesungguhan kakitangan kerajaan yang telah bekerja bersungguh-sungguh dalam memastikan kewangan kita berada pada keadaan yang baik,” katanya.

Beliau berkata demikian pada Persidangan Dewan Undangan Negeri (DUN) Kelantan di Kota Darulnaim di sini hari ini.-AlHijrah Online


WANITA TUNAI UMRAH BERPAKAIAN IHRAM LELAKI

KUALA LUMPUR: Seorang wanita dipercayai rakyat Malaysia didakwa mengerjakan umrah namun berpakaian ihram lelaki.

Menteri di Jabatan Perdana Menteri (Hal Ehwal Agama) Datuk Idris Ahmad berkata, isu tersebut melibatkan hukum-hakam agama dan tindakan tegas akan dikenakan.

“Pihak saya telah menghubungi Kementerian Dalam Negeri (KDN). Saya memohon pihak KDN untuk membuat siasatan lanjut setibanya individu tersebut di Malaysia nanti.

“Saya juga telah menghubungi pihak Kementerian Pelancongan, Seni dan Budaya (MOTAC) untuk memastikan jika perkara ini benar, tindakan tegas juga akan dikenakan kepada agensi yang menguruskan individu tersebut,” katanya dalam kenyataan di Facebook hari ini.

Sejak semalam tular video dan gambar seorang wanita yang berada di Makkah lengkap berpakaian ihram sebagaimana jemaah umrah lelaki. – AlHijrah Online


BEKAS KETUA PENGARAH IKIM, MUFTI BESAR INDIA TOKOH MAAL HIJRAH 1445H

KUALA LUMPUR:Bekas Ketua Pengarah Institusi Kefahaman Islam (IKIM)  Datuk Dr Abdul Monir Yaacob diumumkan sebagai Tokoh Maal Hijrah Peringkat Kebangsaan, manakala Mufti Besar India Sheikh Abu Bakar Ahmad Al-Malibari pula dinobatkan sebagai Tokoh Maal Hijrah Antarabangsa 1445H/2023M.

Abdul Monir, 77, dipilih berdasarkan sumbangan besarnya dalam pembangunan syiar Islam negara, antaranya semasa menjadi Pengerusi Jawatankuasa Keutuhan Jabatan Perdana Menteri, beliau telah mencadangkan pemakaian tudung bagi pegawai polis wanita pada 2002.

Selain itu, belia juga merupakan individu yang bertanggungjawab menyembah maklum kepada Yang di-Pertuan Agong ketika itu, Tuanku Syed Sirajudin Syed Putra Jamalullail berhubung kesukaran banduan Islam ketika itu untuk menunaikan solat kerana hanya dibenarkan berpakaian tshirt putih dan seluar pendek.

Anak kelahiran Mengkarak, Bera, Pahang ini juga pernah dianugerahkan tokoh Maal Hijrah Negeri Pahang peringkat persekutuan pada 1427H /2006M serta Anugerah Buku Negara, Buku Kajian Ilmiah Terbaik Peringkat Persekutuan pada 2016.

Sementara itu, Sheikh Abu Bakar, 92, merupakan pengasas Pusat Pendidikan Jamia Markaz atau Mazkazu Saquafathi Sunniya yang ditubuhkan pada 1978 , yang memberi perkhidmatan pendidikan dan kemanusiaan.

Jamia Markaz itu mempunyai lebih 130 cabang ilmu di dalam dan di luar India serta merupakan pusat pendidikan yang terbesar di negara berkenaan, selain memperkenalkan sistem universiti terbuka yang mempunyai kurikulum yang unik.

Beliau juga pernah mengarang dan menerbitkan lebih 45 buku mengenai pelbagai topik dalam Bahasa Arab, Urdu, Inggeris dan Bahasa Malayalam serta memiliki warisan teks ulasan sahih Al-Bukhari.

Selain itu, beliau pernah menjadi Pengerusi salah satu akhbar Malayalam, The Siraj Daily, yang mempunyai edisi India, Emiriah Arab Bersatu dan Oman.

Anugerah kepada kedua-dua tokoh ini termasuk wang tunai dan sijil penghargaan, disampaikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam Majlis Sambutan Maal Hijrah Peringkat Kebangsaan Tahun 1445H/ 2023 di Pusat Dagangan Dunia Kuala Lumpur (WTCKL) hari ini.

Turut berangkat pada majlis itu adalah Raja Permaisuri Agong Tunku Azizah Aminah Maimunah Iskandariah.

Hadir sama ialah Perdana Menteri, Datuk Seri Anwar Ibrahim dan isteri, Datin Seri Dr Wan Azizah Wan Ismail, Timbalan Perdana Menteri, Datuk Seri Dr Ahmad Zahid Hamidi serta Timbalan Perdana Menteri, Datuk Seri Fadillah Yusof.–AlHijrah Online


14,000 AL-QURAN TANPA PERAKUAN KDN TELAH DITUKAR

IPOH: Sebanyak 14,000 naskah al-Quran tanpa perakuan Kementerian Dalam Negeri (KDN) telah ditukar melalui kempen Jom Exchange al Quran (Jeq).

Setiausaha Bahagian Penguatkuasaan dan Kawalan KDN, Nik Yusaimi Yussof berkata ia susulan kempen berterusan yang dijalankan di seluruh negara sepanjang tahun ini.

“Melalui kempen ini ia memberi peluang kepada masyarakat Islam yang memiliki al-Quran tidak diluluskan KDN tampil menukar al-Quran yang diluluskan secara percuma di pejabat KDN negeri, al-Quran yang rosak juga boleh ditukar dengan yang baharu.

Kita akan cuba kesan seberapa banyak al-Quran yang tidak ada kelulusan KDN dan al-Quran berkenaan boleh ditukar dengan baharu yang ada perakuan KDN dalam misi ‘Ke Arah Sifar Al-Quran Tiada Perakuan KDN’,” katanya dalam sidang media selepas merasmikan penutupan Seminar Penerbitan Teks al-Quran dan Rasm Uthmani 2023 di Mess Pegawai Briged Utara Pasukan Gerakan Am (PGA) dekat sini hari ini.

Turut hadir Timbalan Mufti Perak, Datuk Zamri Hashim merangkap Ahli Lembaga Pengawalan dan Pelesenan Pencetakan Teks Al-Quran (LPPPQ) KDN dan Komander Briged Utara PGA Nordin Manan.

Nik Yusaimi berkata KDN sentiasa memantau dan pihaknya memandang serius kegiatan menjual al-Quran tanpa kelulusan KDN untuk kegunaan masyarakat Islam di negara ini.

“Kita menyeru masyarakat agar tidak membeli atau membaca teks al-Quran yang dicetak tanpa perakuan pihak berkuasa bagi mengelakkan unsur syubhah di dalam bacaan.

Belilah teks al-Quran yang mempunyai cop perakuan dan pelekat hologram perakuan daripada KDN kerana semakan telah dijalankan individu pakar terdiri daripada ahli Lajnah Tasheh dilantik KDN bagi menyemak sebelum mendapat kelulusan LPPPQ,” katanya.

Katanya teks al-Quran yang tidak diperakui itu dikhuatiri boleh mengubah maksud asal berikutan menggunakan gaya penulisan selain Rasm Uthmani yang digunakan di Malaysia.

“Kita tidak halang penerbitan al-Quran atau penjual yang membawa masuk teks dari negara luar seperti dari Timur Tengah, Indonesia dan lain-lain negara tetapi mereka perlu menghantar dahulu untuk disemak sebelum diberi kelulusan cetakan kerana kita khuatir ia tidak mengikuti garis panduan Uthmani.

Antara kesalahan-kesalahan lazim yang dikesan semasa semakan dibuat ialah ayat tidak sempurna, kesilapan pada titik dan tanda baris, nama surah dan juzuk tidak jelas, nombor ayat hilang dan lain-lain lagi,” katanya.–AlHijrah Online


BANJIR: 12 LALUAN DITUTUP KEPADA LALU LINTAS DI KELANTAN

KOTA BHARU: Sebanyak 12 laluan melibatkan empat jajahan di Kelantan ditutup akibat banjir yang melanda negeri itu setakat pukul 2 petang ini.

Laluan yang ditutup kepada semua kenderaan ialah dua di Tanah Merah iaitu jalan masuk ke loji air Bukit Remah dan Jalan Bukit Panau – Bendang Nyior, serta dua di Pasir Mas iaitu Jalan Pengkalan Rakit – Batu Karang dan jalan Sekolah Kebangsaan Tok Deh.

Sementara itu, empat laluan di Pasir Puteh ditutup kepada kenderaan ringan melibatkan jalan Kota Bharu – Kuala Terengganu, FT003 jalan Kota Bharu – Kuala Terengganu (Panggong 3 Daerah), jalan Pasir Puteh – Gong Kelih (Kg. Chengal Pulas) dan jalan Gaal – Kg. Bukit.

Di Kuala Krai pula, dua laluan yang ditutup kepada kenderaan ringan melibatkan jalan Sg. Durian -Chenulang dan jalan Bukit Sireh – Kampung Bedal – Kuala Nal.

Di Pasir Mas, dua laluan iaitu jalan Tok Deh – Gual Periok dan jalan Bakat – Kubang Kuau turut ditutup kepada kenderaan ringan. — AlHijrah Online


POLIS BURU PEMANDU REMPUH MPV POLIS

KUALA LUMPUR: Polis memburu pemandu kenderaan yang merempuh sebuah kenderaan peronda polis (MPV) ketika sedang diperiksa di sekitar Jalan PJS 7/19, Bandar Sunway.

Dalam kejadian 7.25 petang semalam, ketika polis sedang melakukan pemeriksaan kenderaan suspek jenis Proton Iswara Aeroback dengan nombor pendaftaran WEK424 telah mengundur dengan laju sehingga melanggar kenderaan MPV.

Susulan itu kejadian kejar-mengejar telah berlaku dan kenderaan suspek berjaya disekat di jalan susur keluar Lebuhraya Baru Pantai (NPE).

Suspek kemudian sekali lagi mengundurkan kenderaan sehingga melanggar kenderaan MPV untuk kali kedua.

Pelanggaran kedua itu menyebabkan kenderaan MPV rosak teruk di bahagian hadapan dan tidak dapat bergerak yang membolehkan suspek berjaya melarikan diri bersama kenderaan.

Ketua Polis Daerah Subang Jaya, Asisten Komisioner Abd Khalid Othman berkata hebahan telah dibuat untuk mengerakkan semua elemen yang berada di lapangan untuk mengesan dan tangkap suspek.

“Anggota yang terlibat dalam kejadiaan ini tidak mengalami sebarang kecederaan.

“Siasatan dijalankan di bawah Seksyen 307 Kanun Keseksaan (cubaan membunuh), Seksyen 186 Kanun Keseksaan (menghalang penjawat awam), Seksyen 188 Kanun Keseksaan (mengingkari perintah oleh penjawat awam) dan Seksyen 42 Akta Pengangkutan Jalan (memandu secara melulu).

“Siasatan awal, mendapati kenderaan yang digunakan oleh suspek pernah dilaporkan hilang pada 21 Jun 2021 di Batu 9, Cheras,” katanya dalam kenyataan hari ini.

Pihak polis memohon kerjasama dari orang awam sekiranya mempunyai sebarang maklumat mengenai kejadian tersebut atau kenderaan yang digunakan oleh suspek untuk melaporkan kepada pihak polis melalui nombor telefon 03-56210343 (Pusat Kawalan Daerah Subang Jaya).

Abd Khalid berkata dentiti pemberi maklumat akan dirahsiakan. — AlHijrah Online


KENAPA NGO MALAYSIA TERUS HULUR BANTUAN DI AFGHANISTAN?

Awal minggu ini, kita dikejutkan dengan tragedi kepala air dan banjir di Baling, Kedah yang mengorbankan tiga nyawa. Tapi situasi itu tidak menyekat masyarakat sivil Malaysia untuk membantu kelompok memerlukan di serata dunia, termasuk di Afghanistan yang dilanda gempa bumi pada 22 Jun lalu, menyaksikan lebih 1,000 nyawa terkorban.

Itulah betapa besarnya jiwa rakyat Malaysia, tulang belakang di sebalik dana-dana yang disalurkan kepada pertubuhan bukan kerajaan (NGO) kemanusiaan, sekalipun saat ini kita juga diuji dari sudut kestabilan politik dan ekonomi pasca COVID-19.

Jauh dari radar media massa, ada NGO yang sudah berbulan-bulan berada di negara konflik itu menghulurkan bantuan kemanusiaan dari sekecil-kecil roti hinggalah yang melakukan bantuan jangka panjang untuk warga Afghanistan.

Ada juga inisiatif membuka pusat kemanusiaan bantuan dari Malaysia berpusat di Kabul dengan matlamat koordinasi bantuan kepada lebih 24 juta warga Afghanistan (lebih separuh populasinya) yang memerlukan bantuan asing.

Program Makanan Sedunia (WFP) menyatakan “satu daripada tiga warga Afghanistan dalam keadaan lapar”. Itulah betapa teruknya keadaan di negara konflik itu dari sudut kemanusiaan.

Selaku antara individu dalam kumpulan NGO pertama dari Malaysia yang tiba di Kabul pada pertengahan September tahun lalu, penulis boleh menyimpulkan tidak banyak perubahan yang berlaku di negara itu sejak pertukaran kerajaan kira-kira 10 bulan lalu.

Tidak keterlaluan jika penulis menyimpulkan yang situasi sebenarnya semakin melarat di negara itu ekoran sekatan ekonomi yang masih dikenakan ke atas kerajaan Emeriyah Islam Afghanistan yang setakat ini, tidak diiktiraf mana-mana negara.

Inflasi dan kenaikan harga barangan di Afghanistan berada pada tahap melampau. Situasi yang bertitik tolak dari ‘hukuman kolektif’ kuasa-kuasa barat ke atas kerajaan semasa Afghanistan, sebenarnya menekan majoriti rakyat negara itu.

Setahun lalu, misalnya, harga minyak masak adalah sekitar 50 Afghani (RM2.50) kini naik tiga kali ganda kepada 150 Afghani (RM7.50).

Tentunya bila mendengar tentang minyak masak di Afghanistan ini, kita juga merasa sensitif dengan isu penarikan subsidi minyak masak botol dan isu minyak paket bersubsidi di negara kita yang semakin sukar diperolehi sekalipun kerajaan menegaskan sebaliknya.

Mungkin berbeza di Malaysia, hampir kesemua barangan keperluan di Afghanistan meningkat dengan ketara akibat tekanan dan sekatan ekonomi ke atas Emeriyah Islam Afghanistan menjadikan ramai rakyatnya jatuh dalam kepompong kemiskinan dan kepapaan.

Penguncupan sektor kerajaan, khususnya membabitkan golongan wanita yang dilaporkan dikekang penyertaan mereka dalam perjawatan awam, tentunya memburukkan keadaan ekonomi sebahagian isi rumah di Afghanistan.

Sebelum Emeriyah Islam Afghanistan (baca Taliban) mengambil alih Afghanistan pada 15 Ogos 2021 susulan tindakan Amerika Syarikat (AS) keluar dari Kabul yang menyaksikan tumbangnya kerajaan pimpinan Presiden Ashraf Ghani, majoriti rakyat Afghanistan sebenarnya sudah miskin dan tertekan.

Hakikatnya, majoriti rakyat Afghanistan, di bawah 20 tahun pemerintahan kerajaan Republik Islam Afghanistan yang disokong kuasa barat, berada di bawah paras kemiskinan dengan pendapatan kurang USD2 sehari.

Kerajaan dulu terlalu bergantung kepada dana dan sokongan asing sehinggakan ia tidak lagi mampu berdiri sendiri selepas AS angkat kaki dan keadaan menjadi lebih teruk dengan pembekuan berbilion dolar aset Bank Pusat Afghanistan dan sekatan ekonomi.

Sejak September 2021, masyarakat sivil Malaysia melalui beberapa NGO tidak putus-putus menyalurkan bantuan kemanusiaan walaupun negara ini secara rasminya, mengambil sikap “tunggu dan lihat” dalam isu percaturan politik di Afghanistan.

Sekurang-kurangnya 10 NGO Malaysia yang telah dan dalam usaha menyalurkan bantuan ke Afghanistan antaranya Yayasan Amal Malaysia (YAM), MyCare, Mercy Malaysia, MRA, IMARET, GPM, MVM, Pertubuhan Ikatan Kekeluargaan Rumpun Nusantara (HARUM) dan Afghan Relief Malaysia (ARM).

“Dari sudut kemanusiaan Afghanistan perlu dibantu masyarakat dunia,” kata Norazam Ab Samah, yang mengetuai Misi Kemanusiaan Mercy Malaysia ke lokasi ground zero gempa bumi di Khost, kira-kira lima jam perjalanan dari Kabul.

Mercy Malaysia setakat ini menyalurkan bantuan kecemasan, termasuk khemah dan barangan dan peralatan membaiki rumah, selain turut membuka klinik bergerak di empat lokasi di Spera District, Khost, yang juga titik gempa magnitud 5.9 skala Richter pada 22 Jun lalu. (Ada laporan menyatakan gempa di tenggara Afghanistan itu mencecah 6.1 skala Richter)

“Sama seperti bencana besar lain, misi bantuan kali ini meninjau serta menilai keperluan perancangan bantuan jangka masa panjang, termasuk terhadap tempat tinggal yang berdaya tahan di kawasan gempa,” kata Norazam mengetuai pasukan lapan sukarelawan Mercy Malaysia, termasuk seorang pakar tulang, doktor, psikologis dan dua jururawat.

MRA, antara NGO Malaysia yang aktif menjalankan kerja-kerja kemanusiaan di Kabul, turut menghantar bantuan kecemasan ke lokasi terjejas, termasuk mengagihkan kit hygiene kepada 100 keluarga di Spera District, Khost, beberapa hari lalu.

Jadi kenapa NGO-NGO Malaysia terus hulurkan bantuan kepada Afghanistan? Tak lain kerana mulianya hati rakyat Malaysia, sekalipun kita ini juga sedang diuji kanan dan kiri! – AlHijrah Online

Syed Azwan Syed Ali adalah Koresponden AlHijrah Online/ Berita AlHijrah dalam isu antarabangsa dan semasa, mempunyai lebih 17 tahun pengalaman dalam bidang kewartawanan, khususnya liputan di zon konflik dan bencana.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


SITI BAINUN DIDAPATI BERSALAH ABAI, ANIAYA BELLA

KUALA LUMPUR: Pengasas Rumah Bonda Siti Bainun Ahd Razali hari ini didapati bersalah oleh Mahkamah Sesyen di sini, atas pertuduhan mengabai dan menganiaya seorang remaja perempuan sindrom Down dikenali sebagai Bella.

Hakim Izralizam Sanusi membuat keputusan itu selepas mendapati pihak pendakwaan berjaya membuktikan kes melampaui keraguan munasabah terhadap Siti Bainun, 31, di akhir kes pembelaan.

Mengikut pertuduhan, Siti Bainun didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Mahkamah kini sedang mendengar hujahan mitigasi pendakwaan dan pembelaan berhubung keputusan itu.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria dan Shakira Aliana Alias manakala Siti Bainun diwakili peguam Mohammad Farhan Maaruf. — AlHijrah Online


GAJI GRADUAN TURUT DIBERI PERHATIAN DALAM MESYUARAT MINGGU HADAPAN – PM

BUKIT MERTAJAM: Mesyuarat pertama bagi mengkaji keseluruhan skim perkhidmatan dan saraan penjawat awam minggu depan akan turut merangkumi perbincangan mengenai gaji graduan, menurut Perdana Menteri Datuk Seri Anwar Ibrahim.

Beliau berkata Ketua Setiausaha Negara, Tan Sri Mohd Zuki Ali telah menetapkan bahawa satu jawatankuasa akan bermesyuarat bagi membincangkan penyelarasan gaji minggu depan, yang dipengerusikan oleh Perdana Menteri.

“Semua perkara ini kita akan ambil kira. Umumnya, kadar upah dan gaji penjawat awam rendah, termasuk polis dan tentera, serta tentera yang tidak berpencen. Insya-Allah dengan keupayaan ekonomi, kita akan naikkan secara berperingkat.

“Secara tradisinya, jawatankuasa ini sepatutnya bermesyuarat 10 tahun sekali, tapi sekarang dah 12 tahun jawatankuasa ini tidak bermesyuarat,” katanya kepada pemberita di sini hari ini selepas ditanya pandangan beliau berkenaan gaji graduan yang kini dianggap merosot ke paras gaji minimum.

Beliau ditemui selepas memberi ucapan perasmian di Persidangan Kebangsaan Ekonomi Malaysia ke-16 di sini hari ini.

Terdahulu dalam ucapannya di majlis itu, Anwar berkata kemajuan ekonomi negara dianggap tempang jika tidak mengambil kira keterangkuman masyarakat terutamanya mereka yang terpinggir.

“Sementara kita akui bahawa negara harus dipacu dengan mengambil kira kepentingan meritokrasi, tapi kita tidak boleh mengetepikan masyarakat yang tidak berkeupayaan untuk bersaing dalam keadaan adil,” katanya.

Dalam memberi contoh, katanya beliau merupakan antara kepimpinan di Asean yang awal mengusulkan agar Vietnam diterima sebagai sebahagian dari keluarga Asean melalui satu laporan kecil dan bebas (bukan mewakili kerajaan), One Southeast Asia, dan menggesa anggota Asean agar tidak tunduk kepada Amerika Syarikat yang pada ketika itu sangat meminggirkan Vietnam.

Tambahnya sebaik beliau dilantik sebagai Timbalan Perdana Menteri pada tahun 1990-an, Anwar membawa satu delegasi perwakilan yang besar ke Vietnam untuk berbincang bersama mereka dan negara jiran itu membuka ruang kepada Malaysia untuk menubuhkan operasi perbankan di sana.

“Apabila saya berkunjung semula ke Vietnam bulan lepas, saya melihat pertumbuhan angka dan perubahan yang berlaku di sana jauh lebih baik dari kita dari segi perlaburan, kesenjangan, kadar kemiskinan. Dalam semua ukuran, mereka telah jauh tinggalkan kita,” katanya.

Selain itu, beliau turut meminta semua kementerian untuk tidak bekerja secara silo dan memanfaat kepakaran yang dimiliki oleh institusi pengajian tinggi (IPT) dan universiti negara agar satu sinergi boleh diwujudkan antara semua pihak berkenaan.

Beliau mengambil contoh bagaimana sinergi antara kerajaan dan kepakaran di universiti begitu aktif dilakukan dan menguntungkan negara China, sedangkan Malaysia masih lagi terikat dengan pendekatan lama.

“Jadi saya minta laporan terperinci supaya universiti berikan bidang-bidang tenaga akademik dan penyelidik untuk kita sesuaikan di jabatan atau kementerian mana, supaya ada sinergi dan dapat dimanfaatkan (oleh kerajaan).

“Andaiannya jika ini dapat dilakukan dalam tempoh segera, kita boleh pacu ekonomi dan mencapai pertumbuhan enam peratus dalam masa singkat selain pelaburan negara juga boleh bertambah di luar jangkaan,” katanya.

Turut hadir Ketua Menteri Pulau Pinang Chow Kon Yeow dan Naib Canselor Universiti Kebangsaan Malaysia (UKM) Prof Datuk Dr. Mohd. Ekhwan Toriman.

Persidangan tahunan anjuran Fakulti Ekonomi dan Pengurusan (FEP), UKM bertemakan ‘Ketahanan dan Keterangkuman dalam Memacu Pemulihan Ekonomi di Era Ketidakpastian Geo-Politik’ itu disertai kira-kira 350 orang terdiri daripada kakitangan pentadbiran dan profesional dari sektor awam dan swasta.–AlHijrah Online


KERAJAAN AKAN PENDEKKAN TEMPOH PROSES PENSIJILAN HALAL KEPADA 30 HARI – PM ANWAR

KUALA LUMPUR: Kerajaan akan memendekkan tempoh memproses pensijilan halal kepada 30 hari daripada 51 hari sebelum ini, kata Perdana Menteri Datuk Seri Anwar Ibrahim.

“Halal Development Corporation (HDC) bersama-sama Jabatan Kemajuan Islam Malaysia (JAKIM) akan menerajui usaha memudah cara pemprosesan pensijilan halal khususnya untuk pengeksport produk halal,” katanya dalam ucapan pembentangan Belanjawan 2024 di Dewan Rakyat hari ini.

Menurut beliau lagi, sebanyak sembilan institusi kewangan menawarkan program khusus untuk perusahaan kecil dan sederhana (PKS) halal di bawah platform bersepadu halal yang menawarkan akses kepada dana khas dan program bina upaya.

Katanya ia selaras dengan Pelan Induk Industri Halal 2030 yang menetapkan penanda aras sumbangan industri halal sebanyak 11 peratus kepada Keluaran Dalam Negara Kasar (KDNK) menjelang 2030. –AlHijrah Online